Nm 14 QQC - Toja' naq chixjunil li komonil ke'ok chi - Bible Search\nNm 13 Nm 15\nEb' laj Israel ke'xq'etq'eti rib' aran Kadés\n1Toja' naq chixjunil li komonil ke'ok chi xjapb'al reheb' ut ke'xnumsi q'oqyink chi yaab'ak. 2Chixjunileb' laj Israel ke'xwech' rix laj Moisés ut laj Aharón, ut ke'xye reheb': “Q'axal us raj xookamk chaq Ejiipt! K'a'ut naq ink'a' xookamk sa' li chaqich'och'? 3K'a'ut naq li Qaawa' xooxk'am chaq sa' li na'ajej a'in? Ma yal re naq tookamq chiru q'esnal ch'iich'? Ma yal re naq eb' li qixqilal ut eb' li qalal qak'ajol te'k'anjelaq chiruheb' li xik' neke'ilok qe? Ma ink'a' raj us naq toosutq'iiq wi' chik Ejiipt?”, chankeb'. 4Ut ke'xyehatq chirib'ileb' rib': “Qasik'aq ru junaq aj k'amol qab'e ut sutq'iiqo wi' chik Ejiipt”, chankeb'.\n5Toja' naq laj Moisés ut laj Aharón ke'xhupub' rib' chiru ch'och', chiruheb' chixjunil li xkomonileb' laj Israel. 6Ut laj Josué, ralal laj Nun, rochb'een laj Kaleb, ralal laj Jefuné, (a'aneb' xkomoneb' li ke'wulak chaq chi rilb'al li na'ajej Kanahán) ke'xq'ich li raq'eb' 7ut ke'xye reheb' chixjunil li xkomonileb' laj Israel: “Li ch'och' xqab'eeni ut xo'qil chaq, a'an jwal xq'emal ch'och'. 8Wi li Qaawa' narusila qu, tooxk'am sa' li na'ajej a'an ut tixq'axtesi qe. Xq'emal tz'aqal li ch'och' a'an. 9Jo'kan utan, meeq'etq'eti eerib' chiru li Qaawa',a chi moko chexiwa ru li tenamit a'an, xb'aan naq sa tqaq'ax ruheb'. Maa'ani nakolok reheb', a'ut laa'o wank li Qaawa' qik'in. Mexxiwak b'i'”, chankeb'.\n10Toja' naq chixjunil li komonil ke'ok raj chi xteninkileb' chi pek, ab'an li xloq'al li Qaawa' kixk'ut rib' chiruheb' chixjunil laj Israel sa' li Loq'laj Na'ajej. 11Ut li Qaawa' kixye re laj Moisés: “Jo' najtil chik tinkuy lintz'eqtaanankil xb'aaneb' li tenamit a'in? Jo' najtil chik ink'a' tine'xpaab', us ta naab'aleb' li sachb'ach'oolej inb'aanuhom sa' xyanqeb'? 12Tinteneb' raxkamk sa' xb'eeneb' ut ink'a' chik te'reechani li ch'och' kinyeechi'i reheb'. A'ut laa'ataq jun nimla tenamit ut q'axal kawaq aawib' chiruheb' awe'”, chan li Qaawa'.\n13Kichaq'ok laj Moisés ut kixye re li Qaawa': “Eb' laj Ejiipt neke'xnaw chik naq laa'at, rik'in laawankilal, kawisiheb' chaq li tenamit a'in sa' xyanqeb'. 14Ut ke'xseeraq'i reheb' li wankeb' Kanahán. At Qaawa', ak neke'xnaw naq laa'at wankat sa' qayanq ut nakak'ut aawib' chiqu. Neke'xnaw naq laa'at, at Qaawa', wankat junelik sa' xb'een li tenamit a'in sa' laachoql; k'amolb'ehat chiruheb' chi kutan sa' li choql, ut chiru li q'oqyink, sa' li xam. 15Wi taasacheb' ru li tenamit a'in jo' tawi' yal junaq winq, eb' li poyanam li xe'rab'i aawesilal te'xye: 16«Li Qaawa' ink'a' xruuk roksinkil li tenamit a'in sa' li ch'och' kixyeechi'i reheb' sa' jurament. Jo'kan naq xkamsiheb' sa' li chaqich'och'», cha'qeb'. 17At Qaawa', k'ut laawankilal anaqwan jo' kaye sa' laawaatin: 18Li Qaawa' jwal timil najosq'o'k ut q'axal nim xchaab'ilal li xch'ool. Naxkuy li maa'usilal ut li q'etq'etil, us ta ink'a' naxkanab'eb' yal chi jo'kan li wankeb' xmaak, naxk'e b'an chi xtojb'al rix xmaak li yuwa'b'ej sa' xb'eeneb' li alal k'ajolb'ej toj sa' li rox ut xka xteepal riyajil li tenamit.b 19Jo'kan utan chakuy xmaakeb' li tenamit a'in jo' chanru xnimal xchaab'ilal laach'ool, jo' xakuy xmaakeb' chalen xe'elk chaq Ejiipt, toj xook'ulunk arin”,c chan laj Moisés.\n20Kichaq'ok li Qaawa' ut kixye: “Tinkuyeb' xmaak jo' xaye we. 21Ab'anan, relik chi yaal naq yo'yookin ut linloq'al naxnujob'resi li ruuchich'och', 22tinye aawe naq maajun reheb' li xe'ilok linloq'al ut eb' li xninqal eetalil kinb'aanu aran Ejiipt ut sa' li chaqich'och', a'eb' li xe'yalok wix chiru lajeeb' wa ut ink'a' xe'raj rab'inkil xyaab' linkux, 23te'ril li na'ajej inyeechi'om rik'in jurament reheb' li xna' xyuwa'eb'. Maajun reheb' li xe'tz'eqtaanank we te'ril a'an.d 24A'ut laj Kaleb aj k'anjel chiwu, jalan wi' li xna'leb' chiruheb' a'an, ut xinxpaab' chi tz'aqal re ru. Jo'kan naq taa'ok sa' li na'ajej li xo'ril chaq, ut eb' li ralal xk'ajol te'eechaninq re li ch'och' a'an.e 25(Eb' laj Amalek ut aj Kanahán wankeb' chiru taq'a). Tento naq wulaj texsutq'iiq ut texxik sa' li chaqich'och', sa' xb'ehil li Kaqi Palaw”, chan li Yos.\n26Li Qaawa' kiraatina wi' chik laj Moisés ut laj Aharón chi jo'ka'in:\n27—Jo' najtil chik tinkuy rab'inkil xwech'b'al wix xb'aan li komonil a'in ink'a' useb' xna'leb'? Laa'in xwab'i naq eb' laj Israel neke'xwech' wix. 28Ye b'i' reheb': «Sa' xk'ab'a' xloq'al linyu'am, tinb'aanu eere jo' chanru xwab'i naq xeye laa'ex, chan li Qaawa'. 29Chixjunileb' li xe'ajlaak chalen aj junmay chihab' ut xe'xwech' wix, te'kamq ut li xch'och'el xsululeb' taakanaaq sa' li chaqich'och' a'in.f 30Relik chi yaal naq maajun taa'ok sa' li na'ajej li kinyeechi'i eere sa' jurament. Ka'ajeb' wi' laj Kaleb, ralal laj Jefuné, ut laj Josué, ralal laj Nun. 31A'ut eb' leeralal eek'ajol, li keye naq te'kamsiiq xb'aaneb' li xik' neke'ilok eere, twoksiheb' aran ut te'xyal xsahil li ch'och' li xetz'eqtaana laa'ex. 32Leech'och'el leesululel taakanaaq sa' li chaqich'och' a'in, 33ut eb' leeralal eek'ajol te'xb'eeni rib' sa' li chaqich'och' chiru ka'k'aal chihab'g ut te'xtoj rix leeq'etq'etil, toj reetal tex'oso'q chejunilex chi junwaakaj sa' li chaqich'och'. 34Chiru ka'k'aal kutan xeyal eeq'e chi xk'eeb'al reetal chanru li tenamit. Chiru ka'k'aal chihab' ajwi' teeriiqani leemaak, junq chihab' te'xtoj rix li junq kutan. Chi jo'kan teenaw k'aru naxk'ul li ani naxq'etq'eti rib' chiwu». 35Laa'in li Qaawa' xin'aatinak. Jo'kan tinb'aanu re chixjunil li komonil a'in yib'ru xna'leb'eb' li xe'xch'utub' rib' chi xwech'b'al wix. Sa' li chaqich'och' a'in maajun tkanaaq: te'kamq chixjunileb', chan li Qaawa'.\n36Eb' li winq li ke'taqlaak xb'aan laj Moisés re rilb'al li tenamit ut, sa' li xsutq'ijikeb' chaq, ke'xtakchi'i chixjunil li komonil re aatinak yib'ru chirix li na'ajej jo' ajwi' re xwech'b'al rix laj Moisés, 37ke'kamk chi junpaat chiru li Qaawa'. 38Ab'an laj Josué, ralal laj Nun, ut laj Kaleb, ralal laj Jefuné, ke'kole'k sa' xyanqeb' li ke'wulak chaq chi rilb'al li na'ajej.\n39Naq laj Moisés kixye reheb' chixjunileb' laj Israel li xyehom li Qaawa', k'ajo' naq ke'raho'k xch'ool li tenamit! 40Toj eq'la chi us ke'wakliik ut ke'taqe'k toj sa' ru'uj li tzuul; ke'xye: “Wanko arin. Taqe'qo sa' li na'ajej xyeechi'om qe li Qaawa', xb'aan naq xoomaakob'k”, chankeb'.\n41Kichaq'ok laj Moisés ut kixye reheb': “K'a'ut naq yookex wi' chik chi xq'etb'al raatin li Qaawa'? A'an moko us ta taa'elq. 42Mextaqe'k, xb'aan naq li Qaawa' moko wank ta sa' eeyanq. Mare anchal texsache'q xb'aaneb' li xik' neke'ilok eere. 43Xb'aan naq eb' laj Amalek ut eb' laj Kanahán wankeb' aran: te'raj yalok eerik'in ut eekamsinkil chi q'esnal ch'iich'. Laa'ex xekanab' li Qaawa', ut A'an moko wank ta chik sa' eeyanq”, chan laj Moisés reheb'.\n44Ab'anan eb' a'an ke'kawuuk xch'ool chi taqe'k chiru li tzuul. Ka'ajwi' li Loq'laj Kaax ut laj Moisés ink'a' ke'eek'ank sa' li xmuheb'aaleb'. 45Toja' naq ke'kub'e chaq eb' laj Amalek ut eb' laj Kanahán li wankeb' chaq chi tzuul, ke'xsach ruheb' laj Israel ut ke'raanilasiheb' toj Jormá.


Li Santil hu SAN JUDAS 1\nLi Hu li Quixtz'i̱ba li San Judas\nLaj Judas natz'i̱bac riq'uineb li bokbileb xban li Dios\n1 La̱in laj Judas, laj c'anjel chiru li Jesucristo. La̱in ri̱tz'in laj Jacobo. Nintz'i̱ba li hu a'in reheb laj pa̱banel, li bokbileb ut raro̱queb xban li Dios Acuabej ut colbileb xban li Jesucristo. 2 Chec'ulak taxak chi nabal li ruxta̱n li Dios, jo' ajcui' li tuktu̱quil usilal ut li rahoc.\n3 Ex inherma̱n, anchal inch'o̱l nak yo̱quin chixc'oxlanquil tz'i̱bac e̱riq'uin chirix li kacolbal sa' comonil. Aban xinq'ue retal nak ta̱ajma̱nk ru nak tintz'i̱bak e̱riq'uin re xtz'a̱manquil che̱ru nak te̱yal e̱k'e chixcolbal rix le̱ pa̱ba̱l. A'an li junaj chi pa̱ba̱l k'axtesinbil chak ke xban li Dios. 4 Nintz'i̱ba li hu a'in xban nak cuanqueb aj balak' que'xch'ic rib sa' e̱ya̱nk chi mukmu. Eb a'an neque'xye nak laj pa̱banel naru te'xba̱nu yalak c'a'ru chi ma̱usilal ut xban li rusilal li kaDios, ma̱c'a' te'xc'ul. Neque'xsach xcuanquil li Ka̱cua' Jesucristo, laj e̱chal ke. Eb a'an aj k'etoleb ra̱tin li Dios ut chalen chak junxil cutan ac xakabanbil chak li rakba a̱tin sa' xbe̱neb. 5 Usta ac xch'olobaman che̱ru, nacuaj cui'chic xjulticanquil e̱re chanru nak li Ka̱cua' Dios quirisiheb chak lix tenamit aj Israel sa' li na'ajej Egipto. Ut mokon chic quixsacheb li inc'a' que'pa̱ban chiru sa' xya̱nkeb laj Israel. 6 Ninjultica ajcui' che̱ru nak cuan li ángel que'xtz'ekta̱na lix lok'al q'uebileb re jo' ajcui' lix na'ajeb. Anakcuan tz'aptz'o̱queb sa' li k'ojyi̱n xban li Dios ut bac'bo̱queb riq'uin cadena toj ta̱cuulak xcutanquil li rakba a̱tin. 7 Jo'can ajcui' que'xc'ul li tenamit Sodoma ut Gomorra jo'queb ajcui' li tenamit cuanqueb chixc'atk. Juntak'e̱teb lix na'lebeb riq'uineb li ángel li que'ma̱cob. Que'muxuc caxa̱r ut que'ma̱cob ajcui' riq'uin rech cui̱nkilal ut riq'uin rech ixkilal. Que'xk'axtesi rib chixba̱nunquil chixjunil li ma̱usilal. Lix c'atic eb li tenamit a'an, a'an re xc'utbesinquil chiku nak cuan xtojbal rix li ma̱c. A'an li ta̱c'ulma̱nk mokon sa' li xam li ta̱cua̱nk chi junelic. 8 Usta nanauman li c'a'ru quixc'ul li tenamit Sodoma ut Gomorra, abanan toj cuanqueb ajcui' aj balak' li neque'xpa̱b li yal yo'obanbil na'leb. Ut neque'xtz'ajni rib riq'uin li ma̱c. Neque'xtz'ekta̱na lix cuanquil li Ka̱cua' ut neque'xmajecua li cuanqueb xcuanquil ut li cuanqueb xlok'al. 9 Ut li ángel Miguel, li k'axal nim xlok'al, inc'a' quixq'ue rib chok' aj rakol a̱tin sa' xbe̱n laj tza. Nak li ángel que'xcuech'i rib riq'uin laj tza chirix lix tz'ejcual laj Moisés, li ángel inc'a' quixhob chi moco quiraj xrakbal a̱tin sa' xbe̱n. Quixye ban re: Li Ka̱cua' Dios chik'usuk a̱cue, chan. 10 Ut eb laj balak' a'in neque'xmajecua ru li c'a'ak re ru lok', li inc'a' neque'xtau ru. Chanchaneb li xul li ma̱c'a'eb xna'leb. Neque'xsach rib chixba̱nunquil li c'a'ak re ru chi ma̱usilal. 11 Ra te'xc'ul. Lix na'lebeb a'an jo' lix na'leb laj Caín. Chanchaneb laj Balaam, xban nak neque'xrahi ru li tumin ut junes a'an chic neque'xc'oxla. Neque'xtz'ekta̱na lix chak'rab li Dios ut neque'xnimobresi rib jo' quixba̱nu laj Coré. Xban a'an nak te'osok'. 12 Xuta̱nal chok' e̱re nak cuanqueb laj balak' sa' e̱ya̱nk nak nequeba̱nu le̱ nink'e re sahil ch'o̱lej. Eb laj balak' ca'aj cui' li num cua'ac ut num uc'ac neque'xba̱nu ut inc'a' neque'xuta̱nac. Junes xch'olaninquileb rib neque'xc'oxla. Eb laj balak' a'an chanchaneb li chok li ma̱c'a' hab chi sa', li nac'ame' yalak bar xban li ik'. Laj balak' ma̱c'a' neque'oc cui'. Chanchaneb li che' li inc'a' neque'u̱chin, li namich'man chi junaj cua ut nachakic. 13 Nak na-el chak xcuokx li palau xban xcacuil rok li ha', nalemeb rib chire li ha' lix tz'ajnil li ha'. Jo'can ajcui' lix xuta̱neb laj balak' xban li ma̱usilal li neque'xba̱nu. Chanchaneb li chahim li yal naxbeni rib yalak bar chiru choxa. Eb li cui̱nk a'in ac xakabanbileb chi xic chi junaj cua toj sa' xchamal ut xk'ojyi̱nal li tojba ma̱c. 14 Laj Enoc, a'an lix cuukil chak chirix laj Adán. Quia̱tinac chirixeb li cui̱nk a'in jo' quic'ute' chiru xban li Dios. Laj Enoc quixye: —Abihomak, chan. Tol-e̱lk li Ka̱cua' rochben li q'uila ok'ob chi ángel. 15 Ta̱cha̱lk chi rakoc a̱tin sa' xbe̱neb chixjunil ut chixch'olobanquil lix ma̱queb riq'uin lix yehom xba̱nuhomeb jo' eb ajcui' riq'uin li xic' aj a̱tin xyehomeb chirix li Ka̱cua', chan laj Enoc. 16 Eb a'in aj cuech'oneleb. Ma̱c'a' nacuulac chiruheb. Ca'aj cui' li c'a'ru naxrahi ru li tz'ejcualej neque'xba̱nu. Neque'a̱tinac re xnimobresinquileb ribeb. Neque'xk'unbesi junak riq'uin k'unil a̱tin yal re li c'a'ru neque'raj riq'uin.\nXch'olobanquil xna'leb eb laj pa̱banel\n17 Ut la̱ex ex inherma̱n, tento nak ta̱cua̱nk sa' e̱ch'o̱l eb li a̱tin li que'xye chak lix apóstol li Ka̱cua' Jesucristo. 18 Eb li apóstol que'xye e̱re nak ta̱nach'ok chak roso'jiqueb li cutan te'cha̱lk eb laj balak' aj majecuanel. A' li ma̱c li naxrahi ru lix tz'ejcualeb, a'an li neque'xba̱nu. 19 Eb li cui̱nk a'in, a'aneb li neque'yo'oban jachoc ib. Neque'xrahi ru lix ma̱usilal li ruchich'och' ut li Santil Musik'ej ma̱c'a' riq'uineb. 20 A'ut la̱ex, ex inherma̱n, cauhak taxak e̱ch'o̱l sa' le̱ santil pa̱ba̱l. Ut chextijok riq'uin xcuanquil li Santil Musik'ej. 21 Chenauhak nak nequexra li Dios ut inc'a' chicuiba̱nk e̱ch'o̱l. Cheroybenihak nak tol-e̱lk li Ka̱cua' Jesucristo ut riq'uin lix nimal ruxta̱n tixq'ue le̱ yu'am chi junelic. 22 Cheq'uehak xna'lebeb li neque'cuiban xch'o̱l. 23 Q'uehomak le̱ ch'o̱l chixcolbal e̱ras e̱ri̱tz'in. Chanchan li yo̱kex chirisinquileb sa' xxamlel li xbalba. Ut li jun ch'ol chic eb laj k'etol a̱tin, cheruxta̱naheb ru aban tinye e̱re: cheq'uehak retal. Inc'a' chextz'ako̱nk riq'uineb lix ma̱usilal xban nak numtajenakeb cui'chic lix ma̱usilal. Xic' cheril lix ma̱queb jo' junak k'el t'icr numtajenak xtz'ajnil ru.\n24 Ut anakcuan lok'oninbil taxak li nimajcual Dios. A'an k'axal nim xcuanquil che̱colbal re nak inc'a' texma̱cobk. Nim ajcui' xcuanquil che̱k'axtesinquil sa' xnimal xlok'al li Dios chi ma̱c'a'ak e̱ma̱c ut chi sa sa' e̱ch'o̱l. 25 Lok'oninbil taxak li junaj chi Dios, laj Colol ke sa' xc'aba' li Ka̱cua' Jesucristo. A'an taxak chinima̱k xcuanquil ut xlok'al chalen chak najter k'e cutan, ut toj chalen anakcuan ut chi junelic. Jo'can taxak.


1 Anajwan kik’ulman naq chirix naq eb’ laj Lamanita a’an, li xkoheb’ chaq chixpleetinkileb’ laj Nefita, ke’xtaw chirix k’iila xyaalomeb’ ru re xsachb’aleb’, naq maak’a’ neke’xra rik’in xsik’b’al xsachb’aleb’, ke’sutq’i wi’chik sa’ li ch’och’ Nefi.\n2 Ut kik’ulman naq eb’ laj Amalekita, sa’ xk’ab’a’ li sachk ke’xk’ul, numtajenaqeb’ xjosq’il. Ut naq ke’ril naq ink’a’ ke’ru chixsik’b’al reeqaj rik’ineb’ laj Nefita, ke’ok chireek’asinkileb’ li tenamit chi josq’o’k rik’in aras riitz’ineb’, a’ li tenamit aj bAnti-Nefi-Lehi; jo’kan naq ke’ok wi’chik chixsachb’aleb’.\n3 Anajwan li tenamit a’in ajun sut chik ink’a’ ke’raj xchapb’al lix k’anjeleb’aal re pleet, ut ke’xkanab’ rib’ chi kamsiik jo’ chanru li rajomeb’ li xik’ neke’ilok reheb’.\n4 Anajwan naq laj Ammon ut eb’ lix komon ke’ril li k’anjel a’in re sachok sa’ xyanqeb’ li q’axal raarookeb’ xb’aaneb’, ut sa’ xyanqeb’ li q’axal neke’rahok ajwi’ reheb’ a’an—xb’aan naq k’ulb’ileb’ chanchaneb’ li anjel taqlanb’il xb’aan li Dios re xkolb’aleb’ chiru li sache’k li junelik taawanq—jo’kan ut, naq laj Ammon ut eb’ lix komon ke’ril li nimla k’anjel a’in re sachok, ke’eek’asiik xch’ool rik’in xtoq’ob’ankileb’ ru, ut ake’xye re li rey:\n5 Chiqach’utub’ xtenamit li Qaawa’ a’in, ut chookub’eeq sa’ li ch’och’ Tzarahemla rik’ineb’ li qas qiitz’in aj Nefita, ut cho’eeleliq chaq sa’ ruq’eb’ li xik’ neke’ilok qe, re naq ink’a’ toosache’q.\n6 A’b’anan li rey kixye reheb’: K’ehomaq reetal, eb’ laj Nefita toohe’xsach, xb’aan li k’iila kamsink ut maak kiqab’aanu reheb’.\n7 Ut laj Ammon kixye: Laa’in tinxik ut tinpatz’oq chiru li Qaawa’, ut wi a’an tixye qe, chexkub’eeq rik’ineb’ li qas qiitz’in, ma texxik?\n8 Ut li rey kixye re: Yaal, wi li Qaawa’ tixye qe ayuqex, tookub’eeq rik’ineb’ li qas qiitz’in, ut toowanq choq’ loq’b’il moos chiruheb’ toj reetal naq taqak’e reheb’ reeqaj li k’iila kamsink ut maak kiqab’aanu reheb’.\n9 A’b’an laj Ammon kixye re: Moko naxk’am ta rib’ rik’in lix chaq’rab’eb’ li qas qiitz’in, li kixaqab’aak chaq xb’aan inyuwa’, naq te’wanq aloq’b’il moos sa’ xyanqeb’; jo’kan ut, chookub’eeq ut chiqakanab’ qib’ chiru li ruxtaaneb’ li qas qiitz’in.\n10 A’ut li rey kixye re: Patz’on rik’in li Qaawa’, ut wi a’an tixye qe ayuqex, tooxik; wi ut ink’a’, too’oso’q sa’ li ch’och’.\n11 Ut kik’ulman naq laj Ammon xko’o ut kipatz’ok chiru li Qaawa’, ut li Qaawa’ kixye re:\n12 Isi li tenamit a’in sa’ li ch’och’ a’in, re naq ink’a’ te’oso’q; xb’aan naq laj Satanas k’a’jo’ naq xchapom xch’ooleb’ laj Amalekita, li neke’eek’asink reheb’ laj Lamanita chi josq’o’k rik’ineb’ li ras riitz’ineb’ re xkamsinkileb’; jo’kan ut, ayu chaq sa’ li ch’och’ a’in, ut osob’tesinb’ileb’ li ani wankeb’ sa’ li jun tasal tenamit a’in, xb’aan naq laa’in teb’inkol rix.\n13 Anajwan ut kik’ulman naq laj Ammon xko’o ut kixye re li rey chixjunil li aatin kixye chaq li Qaawa’ re.\n14 Ut ke’xch’utub’ chixjunil lix tenamit, relik chi yaal, chixjunil lix tenamit li Qaawa’, ut ke’xch’utub’eb’ chixjunil lix ketomq ut lix teepeb’ chi xul, ut ke’el chaq sa’ li ch’och’, ut ke’k’ulun sa’ li yamyookil ch’och’ li najachok ru li ch’och’ Nefi rik’in li ch’och’ Tzarahemla, ut ke’wulak chi nach’ rik’in xnub’aal li ch’och’.\n15 Ut kik’ulman naq laj Ammon kixye reheb’: K’ehomaq reetal, laa’in ut eb’ lin komon tooxik sa’ li ch’och’ Tzarahemla, ut laa’ex texkanaaq arin toj toosutq’iiq chaq; ut taqayaleb’ rix xch’ool li qas qiitz’in, ma te’raj naq tex’ok sa’ xch’och’eb’.\n16 Ut naq yoo chi xik laj Ammon sa’ li ch’och’, kik’ulman naq rochb’eeneb’ lix komon kixk’ul laj Alma, aran sa’ li ana’ajej li ak yeeb’il resil; ut k’ehomaq reetal, saheb’ xch’ool chixk’ulb’al rib’eb’.\n17 Anajwan q’axal nim axsahil xch’ool laj Ammon jo’kan naq kinujak; relik chi yaal, kisub’e’ sa’ saho’k ch’oolej xb’aan lix Dios, toj reetal naq bkilukta xmetz’ew, ut ckit’ane’ wi’chik chi ch’och’.\n18 Ma maawa’ ut a’in sahil ch’oolejil chi numtajenaq? K’ehomaq reetal, a’in li sahil ch’oolejil li maajun nak’uluk re, ka’ajwi’ li nasik’ok re li sahil ch’oolejil chi tz’aqal yot’b’il ut tuulan lix ch’ool.\n19 Anajwan ut, nim chi yaal lix sahil xch’ool laj Alma sa’ xk’ulb’aleb’ li ras riitz’in, ut jo’kan ajwi’ xsahileb’ xch’ool laj Aaron, laj Omner, ut laj Himni, a’b’anan moko kinumta ta xsahileb’ xch’ool a’an sa’ xb’een xmetz’eweb’.\n20 Anajwan ut kik’ulman naq laj Alma kixb’eresiheb’ li ras riitz’in sa’ li ch’och’ Tzarahemla, toj sa’ rochoch a’an. Ut eb’ a’an xkoheb’ ut ke’xye re li axb’eenil aj raqol aatin chixjunil li k’a’aq re ru ke’xk’ul chaq sa’ li ch’och’ Nefi, sa’ xyanqeb’ li ras riitz’in aj Lamanita.\n21 Ut kik’ulman naq li xb’eenil aj raqol aatin kixtaqla xjek’inkil jun li aatin chiru chixjunil li ch’och’, kiraj xnawb’al xyaab’eb’ xkux li tenamit chirix roksinkil li ras riitz’ineb’, a’aneb’ li tenamit aj Anti-Nefi-Lehi.\n22 Ut kik’ulman naq kichal xyaab’eb’ xkux li tenamit, ut kixye: K’ehomaq reetal, taqaq’axtesi li ch’och’ Jerxon, li wan sa’ releb’ saq’e chire li palaw, li naxlaq’ab’ rib’ rik’in li ch’och’ Naab’alil, li wan sa’ xtz’e li saq’e rik’in li ch’och’ Naab’alil, ut li ch’och’ Jerxon a’in, a’an li ch’och’ taqak’e reheb’ li qas qiitz’in choq’ reechanihomeb’.\n23 Ut k’ehomaq reetal, taqak’ojob’eb’ li qateep aj pleet sa’ xyi li ch’och’ Jerxon ut li ch’och’ Nefi, re taaruuq taqakoleb’ rix li qas qiitz’in sa’ li ch’och’ Jerxon; ut naqab’aanu a’in choq’ reheb’ li qas qiitz’in, sa’ xk’ab’a’ lix xiweb’ chixchapb’al li k’anjeleb’aal re pleet chiruheb’ li ras riitz’ineb’ maare anchal te’xb’aanu li maak; ut kichal xnimal xxiweb’ a’in xb’aan xrahil li jalb’a-k’a’uxlej ke’nume’ wi’, sa’ xk’ab’a’ li k’iila kamsink ke’xb’aanu ut lix xuwajel maa’usilaleb’.\n24 Ut anajwan k’ehomaq reetal, a’in taqab’aanu reheb’ li qas qiitz’in, re te’ruuq chireechaninkil li ch’och’ Jerxon; ut taqak’aak’aleheb’ chiruheb’ li xik’ neke’ilok reheb’ rik’ineb’ li qateep aj pleet, wi eb’ a’an te’xk’e qe jun raqal li k’a’ru reheb’, re qatenq’ankil re taaruuq taqak’e k’a’ru nak’anjelak reheb’ li qateep aj pleet.\n25 Anajwan, kik’ulman naq chirix naq laj Ammon kirab’i a’in, kisutq’i rik’in li tenamit aj Anti-Nefi-Lehi, ut jo’kan ajwi’ laj Alma rochb’een, sa’ li yamyookil ch’och’, b’ar wi’ ke’xyiib’ chaq lix muheb’aal t’ikr, ut kixk’e chixnaweb’ chixjunil li k’a’aq re ru a’in. Ut laj Alma kixseraq’i ajwi’ reheb’ lix ajalajik chaq xch’ool, rochb’een chaq laj Ammon ut laj Aaron, ut eb’ li ras riitz’in.\n26 Ut kik’ulman naq rik’in a’an kiwan nimla sahil ch’oolejil sa’ xyanqeb’. Ut ke’kub’e sa’ li ch’och’ Jerxon, ut ke’reechani li ch’och’ Jerxon; ut xtenamit laj Ammon kiyehe’ reheb’ xb’aaneb’ laj Nefita, jo’kan naq ke’nawe’ ru rik’in li k’ab’a’ej a’an chirix chik a’an.\n27 Ut ke’wan sa’ xyanqeb’ lix tenamit laj Nefi, ut ke’k’ehe’ ajwi’ sa’ ajl sa’ xyanqeb’ li tenamit li wankeb’ sa’ lix iglees li Dios. Ut na’nookeb’ ru xb’aan x’anchalileb’ xch’ool chiru li Dios, ut chiruheb’ ajwi’ li winq; xb’aan naq chi tz’aqal tz’aqal amaak’a’eb’ xb’alaq’il, ut xaqxookeb’ xk’a’uxl sa’ chixjunil li k’a’aq re ru; ut bxaqxookeb’ chi kaw sa’ xpaab’ankil li Kristo, chalen toj sa’ roso’jik.\n28 Ut k’a’jo’ naq xik’ ke’ril xhoyb’al xkik’eleb’ li ras riitz’in; ut maajun wa kiru xq’unb’esinkileb’ xch’ool chixchapb’al li k’anjeleb’aal re pleet chiruheb’ li ras riitz’in; ut maajo’q’e ke’ril li kamk rik’in jun raqalaq chi xiw, xb’aan lix yo’onihomeb’ ut li royb’enihomeb’ chirix li Kristo ut li wakliik chi yo’yo; jo’kan naq li kamk sub’b’il rib’ choq’ reheb’ xb’aan naq q’axb’il ru xb’aan li Kristo.\n29 Jo’kan naq eb’ a’an xb’een wa te’xnumsi li akamk q’axal ra ut xuwajel li kiru chi k’ehe’k sa’ xb’eeneb’ xb’aaneb’ li ras riitz’ineb’, chiru xchapb’al li yok’leb’ ch’iich’ malaj li k’onk’ookil ch’iich’ re xsak’b’aleb’.\n30 Ut chi jo’kan a’aneb’ jun tenamit anchaleb’ xch’ool ut raab’ileb’, jun tenamit q’axal usilanb’ileb’ xb’aan li Qaawa’.\nAlma 25:1. K’UTUL RAQAL: Anti-Nefi-Lehi.


Keʼreechani li Tenamit Canaan | Li Santil Hu ut li wank chisaʼ\nKeʼreechani li Tenamit Canaan\nLaj Josue kikʼamok bʼe chi reechaninkil li tenamit Canaan. Li Jehobʼa kixxaqabʼebʼ laj raqol aatin re naq teʼxkol li xtenamit chiruhebʼ li xikʼ nekeʼilok\nTOJ maajiʼ nawulak li 470 chihabʼ re naq ebʼ laj Israel teʼoq saʼ li tenamit Canaan naq li Jehobʼa kixye re laj Abrahan naq tixkʼe li tenamit aʼin rehebʼ li ralal xkʼajol. Yook chaq chi nachʼok xhoonalil naq teʼreechani li Chaqʼal Ru Naʼajej li yeechiʼinbʼil chaq rehebʼ laj Israel ut laj Josue xaqabʼanbʼil chi kʼamok bʼe chiruhebʼ.\nLi Yos kixye naq ebʼ laj Canaan xkʼulubʼebʼ li kamk xbʼaan naq keʼxnujtesi li ruuchichʼochʼ rikʼin li tzʼaj aj naʼlebʼ, li muxuk ibʼ joʼ ajwiʼ li kamsink. Joʼkan naq, li Yos kixye rehebʼ laj Israel naq teʼxsach chi junajwa chixjunil li tenamit li wank Canaan.\nAbʼan re reechaninkil li tenamit, laj Josue xbʼeenwa kixtaqla wiibʼ li winq chi rilbʼal chanru li tenamit Canaan. Ebʼ li winq aʼin keʼok saʼ li tenamit Jerico ut keʼkanaak saʼ rochoch jun li ixq, xRahab xkʼabʼaʼ. Usta naxnaw naq ebʼ aj Israel ebʼ li winq aʼin, kixkʼulebʼ re naq teʼxmuq ribʼ saʼ rochoch. Abʼan, kʼaʼut kixbʼaanu aʼin? Xbʼaan naq kirabʼi resil ebʼ li sachbʼachʼoolej li kixbʼaanu li Jehobʼa re xkolbʼal li xtenamit ut anaqwan naxpaabʼ. Li xRahab kixye rehebʼ li winq naq teʼxkʼe li raatin naq inkʼaʼ tkamsiiq aʼan ut li xjunkabʼal naq toleʼreechani li tenamit.\nMoqon chik, ebʼ laj Israel koleʼokaq saʼ li tenamit Canaan ut keʼreechani li tenamit Jerico. Li Jehobʼa kixtʼan li tzʼak li nasutunk re li tenamit ut ebʼ laj puubʼ keʼxsach li tenamit. Abʼan li xRahab ut li xjunkabʼal keʼkoleʼk. Chiru 6 chihabʼ kixkʼe xqʼe laj Josue ut ebʼ laj puubʼ chi reechaninkil naabʼal xteepal li Chaqʼal Ru Naʼajej aʼin. Ut naq eechaninbʼil chik xbʼaanebʼ, keʼxjekʼi chixjunil li chʼochʼ saʼ xyanq li jalan jalanq chi teep li wank Israel.\nNaq wulak re xkamik, laj Josue kixchʼutubʼ li tenamit. Kixjultika rehebʼ chixjunil li kixbʼaanu li Yos saʼ xkʼabʼaʼebʼ li xnaʼ xyuwaʼ ut kixye ajwiʼ rehebʼ naq maajunwa teʼxtzʼeqtaana li Jehobʼa. Abʼanan naq ak kamenaq chik laj Josue ut ebʼ li ramiiw, ebʼ laj Israel keʼxtzʼeqtaana li Jehobʼa ut keʼok xloqʼoninkil li pechʼbʼil yos. Junelik yookebʼ chaq xqʼetbʼal li xchaqʼrabʼ li Yos ut keʼxbʼaanu aʼin chiru oxibʼ siʼeent chihabʼ. Rajlal sut naq keʼxqʼet li chaqʼrabʼ, li Jehobʼa kixqʼaxtesi saʼ ruqʼebʼ laj Filisteo ut saʼ ruqʼebʼ li xikʼ nekeʼilok rehebʼ. Li Jehobʼa junelik kixtaqla aj kolol rehebʼ naq keʼxtzʼaama xtenqʼankil. Saʼ li tenamit Israel kiwank kabʼlaju aj kolonel li nawbʼilebʼ ru joʼ aj raqol aatin.\nLi tasal hu Jueces naxchʼolobʼ chixjunil aʼin. Natiklaak rikʼin li xyuʼam laj Otniel laj raqol aatin ut naraqeʼk rikʼin laj Sanson li numtajenaq xmetzʼew ut aj raqol aatin. Chixjunil li naxchʼolobʼ saʼ li hu Jueces naxkʼe jun li chaabʼil naʼlebʼ choʼq qe: wi junelik nokooʼabʼink chiru li Jehobʼa, us toowanq saʼ li qayuʼam; ut wi inkʼaʼ nokooʼabʼink chiru, yal laaʼo ajwiʼ tqakʼe qibʼ saʼ rahilal.\n(Isinbʼil chaq saʼ Josue, saʼ Jueces ut saʼ Levitico 18:24, 25.)\nKʼaʼut li Jehobʼa kixkanabʼ naq li xRahab ut li xjunkabʼal teʼkoleʼq?\nKʼaru keʼxbʼaanu ebʼ laj Israel naq ak kamenaq chik laj Josue?\nKʼaru li chaabʼil naʼlebʼ naxkʼe qe li hu Jueces?


Resil li Santil Hu: Chanru Kikole'k laj Moises? - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nANI li k'uula'al yook chi yaab'ak? A'an laj Moises. Ma nakaanaw ani li ixqa'al li wank chiru laj Moises? A'an xrab'in laj Faraon.\nNaq kiyo'laak laj Moises kimuqe'k xb'aan li xna' re naq ink'a' tkamsiiq. Li xna' laj Moises naxnaw naq eb' laj Egipto te'xtaw li xk'uula'al. Jo'kan naq, ma nakaanaw k'aru kixk'ul laj Moises naq wank oxib' po re?\nLi xna' laj Moises kixyiib' chi'us jun li chakach re naq ink'a' t-oq ha' chisa'. Kixk'e laj Moises sa' li chakach ut kixkanab' chaq sa' xb'een li pim, chire li nima' Nilo. Li xMiriam, ranab' laj Moises, kikanaak sa' pim re rilb'al k'aru tixk'ul li riitz'in.\nChirix chik a'an, li xrab'in laj Faraon kiwulak chi atink sa' li nima' ut kiril li chakach. Toja' naq kixye re jun reheb' li xmoos: ‹K'am chaq we li chakach a'an›. Naq li xrab'in laj Faraon kixte re li chakach, kiril jun li k'uula'al k'ajo' xch'ina'usal! Laj Moises yook chi yaab'ak. Jo'kan naq li xrab'in laj Faraon kiyot'e'k xch'ool chi rilb'al ut ink'a' kiraj naq tkamsiiq.\nLi xMiriam xko chixk'atq li xrab'in laj Faraon ut kixye re: ‹Ma taawaj naq tinb'oq chaq junaq ixq aj Israel re naq tixk'irisi li k'uula'al?›\nLi xrab'in laj Faraon kixye re xMiriam: ‹Ayu, b'aanu usilal!›\nLi xMiriam kixye chaq re li xna'. Naq li xna' kiwulak rik'in xrab'in laj Faraon, kiyehe'k re: ‹K'am li k'uula'al a'in ut tatintoj chi rilb'al›.\nChi jo'kan laj Moises kik'irisiik xb'aan li xna'. Naq kinimank laj Moises, kik'ame'k xb'aan li xna' sa' rochoch laj Faraon. Chirix chik a'an, li xrab'in laj Faraon kikanaak cho'q xna' laj Moises. Jo'kan naq laj Moises kik'iik sa' rochoch laj Faraon.\nAni li k’uula’al wank sa’ li eetalil? Ani aj ru’uj uq’ yook xchapb’al li k’uula’al?\nRe naq ink’a’ tkamsiik laj Moises, k’aru kixb’aanu li xna’?\nAni li ch’ina ixqa’al wank sa’ li eetalil ut k’aru kixb’aanu?\nK’aru kixye li xMiriam naq li xrab’in laj Faraon kixtaw li k’uula’al?\nK’aru kixye xrab’in laj Faraon re li xna’ laj Moises?\nChaawil li naxye Éxodo 2:1-10.\nChanru kiru li xna’ laj Moises xk’irisinkil ut xk’eeb’al xna’leb’ li xk’uula’al? K’a’ut naq li xna’ laj Moises kixkanab’ jun chaab’il eetalil cho’q reheb’ li na’b’ej yuwa’b’ej? (Éxo. 2:9, 10; Deu. 6:6-9; Pro. 22:6; Efe. 6:4; 2 Tim. 3:15.)


SAN JUAN 20 KEK - Li Jesús quicuacli cuiˈchic chi - Bible Gateway\nSAN JUAN 20 Kekchi (KEK)\n20 Saˈ li xbe̱n li cutan re li xama̱n nak toj ma̱jiˈ nasake̱u co̱ lix María Magdala xtenamit saˈ li mukleba̱l. Nak quicuulac cuan cuiˈ li mukleba̱l, quixqˈue retal nak ac isinbil chic li nimla pec li queˈxqˈue chire li mukleba̱l. 2 Co̱ saˈ a̱nil riqˈuin laj Simón Pedro ut riqˈuin li jun chic xtzolom li Jesús li raro xban, ut quixye reheb: ―Xeˈrisi li Ka̱cuaˈ saˈ li mukleba̱l ut incˈaˈ nakanau bar ta xeˈxqˈue, chan. 3 Co̱eb saˈ li mukleba̱l laj Pedro rochben li jun chic xtzolom li Jesús. 4 Co̱eb saˈ a̱nil xcabichaleb. Ut lix tzolom jun chic kˈaxal cau quia̱linac chiru laj Pedro ut aˈan xbe̱n cua quicuulac saˈ li mukleba̱l. 5 Quixcˈutzub rib chi iloc chi saˈ. Quiril li tˈicr li queˈxlan cuiˈ li Jesús. Abanan incˈaˈ qui‑oc toj chi saˈ. 6 Quicuulac laj Pedro toj chi ixbej. Ticto qui‑oc chi saˈ li mukleba̱l ut quiril li tˈicr sokˈso aran. 7 Cuan ajcuiˈ aran li tˈicr li queˈxbacˈ cuiˈ lix jolom li Jesús. Moco cuan ta saˈ xya̱nk li tˈicr. Jalan basbo cuiˈ xjunes. 8 Ut qui‑oc ajcuiˈ chi saˈ li mukleba̱l li tzolom li quicuulac xbe̱n cua. Quiril li tˈicr aran ut quixpa̱b nak ac xcuacli cuiˈchic chi yoˈyo li Jesús. 9 Toj ma̱jiˈ queˈxtau ru chi tzˈakal li tzˈi̱banbil saˈ li Santil Hu li naxye nak tento ta̱cuacli̱k cuiˈchic chi yoˈyo saˈ xya̱nkeb li camenak. 10 Ut eb lix tzolom queˈsukˈi cuiˈchic saˈ li cab li cuanqueb cuiˈ.\nLi Jesús quixcˈutbesi rib chiru lix María, Magdala xtenamit\n11 Lix María cuan chire li mukleba̱l. Yo̱ chi ya̱bac. Quixcˈutzub rib chi iloc chi saˈ li mukleba̱l. 12 Quiril cuib li ángel sak li rakˈeb. Cˈojcˈo̱queb aran bar quicuan cuiˈ li Jesús. Jun cuan saˈ xjolom ut jun cuan chi rok. 13 Queˈxye re: ―At ixk, ¿cˈaˈut nak yo̱cat chi ya̱bac?― Lix María quixye reheb: ―Yo̱quin chi ya̱bac xban nak xeˈrisi li Ka̱cuaˈ arin ut incˈaˈ ninnau bar xeˈxqˈue.― 14 Saˈ li ho̱nal aˈan, lix María qui‑iloc chirix ut quiril li Jesús xakxo aran, abanan incˈaˈ quixnau nak aˈan ta li Jesús. 15 Li Jesús quixye re: ―At ixk, ¿cˈaˈut nak yo̱cat chi ya̱bac? ¿Ani nacasicˈ? chan. Saˈ xchˈo̱l lix María nak aˈan aj ilol acui̱mk ut quixye re: ―Ka̱cuaˈ, cui la̱at xatcˈamoc re, ba̱nu usilal, ye cue bar xaqˈue re nak tincˈam, chan. 16 Li Jesús quixye re: ―¡María!― Quixsukˈisi rib lix María ut quixye saˈ ra̱tinoba̱l aj hebreo: ―Raboni.― (Chi jalbil ru naraj naxye aj tzolonel). 17 Li Jesús quixye re: ―Mina̱bay. Canabin chi xic. Tento nak tinxic riqˈuin lin Yucuaˈ. Ayu ut ye reheb lin herma̱n nak xic cue riqˈuin lin Yucuaˈ. Aˈan ajcuiˈ le̱ yucuaˈ la̱ex. Aˈan lin Dios ut aˈan ajcuiˈ le̱ Dios la̱ex, chan li Jesús. 18 Co̱ lix María ut quixye reheb lix tzolom li Jesús nak quiril ru li Ka̱cuaˈ Jesús ut quixye ajcuiˈ reheb chixjunil li quiyeheˈ re xban.\n19 Saˈ li xbe̱n cutan re li xama̱n, nak ac oc re li kˈojyi̱n, queˈxchˈutub ribeb lix tzolom li Jesús. Tzˈaptzˈo chi us lix puertil li cab li chˈutchˈu̱queb cuiˈ xban nak queˈxucuac xbaneb li nequeˈtaklan saˈ xbe̱neb laj judío. Xaka̱mil li Jesús chiruheb ut quixye reheb: ―Chicua̱nk taxak li tuktu̱quil usilal e̱riqˈuin, chan reheb. 20 Ut quixcˈut chiruheb li rukˈ ut lix cˈatk xsaˈ li quihopeˈ. Cˈajoˈ nak queˈsahoˈ saˈ xchˈo̱leb lix tzolom nak queˈril cuiˈchic ru li Ka̱cuaˈ. 21 Li Jesús quixye cuiˈchic reheb: ―Chicua̱nk taxak li tuktu̱quil usilal e̱riqˈuin. Joˈ nak xinixtakla chak lin Yucuaˈ la̱in, joˈcan ajcuiˈ nak texintakla la̱ex, chan. 22 Ut nak quixye aˈan, quirapuheb ut quixye reheb: ―Cˈulumak li Santil Musikˈej. 23 Li ani te̱cuy xma̱c la̱ex, ta̱cuyekˈ ajcuiˈ xma̱c xban li Dios. Ut li ani incˈaˈ te̱cuy xma̱c la̱ex, incˈaˈ ajcuiˈ ta̱cuyekˈ xma̱c xban li Dios, chan li Jesús.\nNak quiril li retalil li claux saˈ rukˈ li Jesús, laj Tomás quixpa̱b nak yoˈyo chic\n24 Laj Tomás, aˈan jun reheb lix tzolom cablaju, li nequeˈxye ajcuiˈ lut re. Aˈan ma̱ ani saˈ xya̱nkeb nak quixcˈutbesi rib li Jesús chiruheb. 25 Li rech aj tzolonelil queˈxye re: ―Xkil ru li Ka̱cuaˈ, chanqueb re. Abanan laj Tomás quixye reheb: ―Cui incˈaˈ tincuil li retalil li claux saˈ rukˈ ut cui incˈaˈ tinqˈue li ruˈuj cuukˈ saˈ xnaˈaj li claux ut cui incˈaˈ tinchˈic li cuukˈ saˈ xcˈatk xsaˈ, la̱in incˈaˈ tinpa̱b nak xcuacli cuiˈchic chi yoˈyo, chan laj Tomás. 26 Ac xnumeˈ chic cuukub cutan nak queˈxchˈutub cuiˈchic ribeb lix tzolom li Jesús. Laj Tomás cuan saˈ xya̱nkeb. Tzˈaptzˈo̱queb lix puertil li cab chi us. Nak queˈril ac xaka̱mil li Jesús chiruheb ut quixye reheb: ―Chicua̱nk taxak li tuktu̱quil usilal e̱riqˈuin, chan. 27 Tojoˈnak quixye re laj Tomás: ―Il chi us li cuukˈ. Chˈic li ruˈuj la̱ cuukˈ arin saˈ xnaˈaj li claux. Ut chˈic la̱ cuukˈ saˈ xcˈatk lin saˈ. Chatpa̱ba̱nk. ¿Cˈaˈut nak incˈaˈ xapa̱b nak xincuacli cuiˈchic chi yoˈyo?― 28 Ut laj Tomás quixye re: ―¡At Ka̱cuaˈ, at inDios!― 29 Li Jesús quixye re: ―La̱at toj xacuil cuu, tojoˈnak xina̱pa̱b. Abanan la̱in ninye a̱cue, us xak reheb li nequeˈpa̱ban cue chi incˈaˈ xeˈril cuu, chan li Jesús re.\nLi hu aˈin tzˈi̱banbil re nak te̱nau nak li Jesús, aˈan li Cristo li Ralal li Dios\n30 Nabal chic li milagro quixba̱nu li Jesús chiruheb lix tzolom li incˈaˈ tzˈi̱banbil retalil saˈ li hu aˈin. 31 Abanan li joˈ qˈuial tzˈi̱banbil retalil saˈ li hu aˈin, quitzˈi̱ba̱c re nak te̱pa̱b nak li Jesús, aˈan li Cristo. Aˈan li Ralal li Dios. Quitzˈi̱ba̱c re nak riqˈuin xpa̱banquil ta̱cua̱nk e̱yuˈam chi junelic saˈ xcˈabaˈ aˈan.


Yook chi kʼutuk\nYookebʼ chi kʼojobʼank chʼool\nXpuktesinkil li chaabʼil esilal\nJoʼ chanru keʼkʼanjelak chaq ebʼ li xbʼeen aj paabʼanel, joʼkan ajwiʼ nekeʼxbʼeeresi li xmolam li Yos saʼebʼ li qakutan. Ebʼ li cheekel winq li xaqabʼanbʼilebʼ re rilbʼal li xchʼuut li Yos moko tojbʼilebʼ ta (Hechos 20:28). Ebʼ li cheekel winq aʼin kawebʼ xpaabʼal ut moko minbʼilebʼ ta ru chi xbʼeeresinkil li chʼuut chi moko nekeʼxtumina ta ribʼ, nekeʼxbʼaanu bʼan li xkʼanjel li Yos chi sa saʼ xchʼoolebʼ (1 Pedro 5:1-3). Kʼaru nekeʼxbʼaanu re qatenqʼankil?\nNokooʼeʼxra ut nekeʼxkawresi qapaabʼal. Ebʼ li cheekel winq nekeʼxbʼeeresi ut nekeʼxkawresi xpaabʼal li chʼuut. Chʼolchʼo chiruhebʼ naq li Yos kixkʼehebʼ chi kʼanjelak saʼ qabʼeen, joʼkan naq nokooʼextenqʼa re naq us wanqo ut re naq sahaq saʼ qachʼool (2 Corintios 1:24). Joʼ naxbʼaanu laj kʼaakʼalenel naq naxkʼe xchʼool chi rilbʼal li junjunq chi karneer, joʼkan ajwiʼ nekeʼxbʼaanu li cheekel winq naq nekeʼxkʼe xchʼool chi xnawbʼal ru li junjunq aj paabʼanel li wank saʼ li xchʼuut li Yos (Proverbios 27:23).\nNekeʼxkʼut chiqu xbʼaanunkil li Rajom li Yos. Rajlal xamaan, ebʼ li cheekel winq nekeʼkʼutuk saʼ li chʼutam re xkawresinkil li qapaabʼal (Hechos 15:32). Ebʼ li cheekel winq aʼin nekeʼkʼamok bʼe chi xpuktesinkil li chaabʼil esilal ut nekeʼxkʼut chiqu chanru tqabʼaanu chiʼus chixjunil li xkʼanjel li Yos.\nNekeʼxwaklesi qachʼool chiqajunqal. Ut re naq kawaq li qapaabʼal, ebʼ li cheekel winq maare tooʼeʼrulaʼani saʼ qochoch malaj tooʼeʼraatina saʼ li Chʼutlebʼaal Kabʼl re xkʼojobʼankil qachʼool rikʼin li Santil Hu (Santiago 5:14, 15).\nAbʼan moko kaʼaj tawiʼ li chʼuut nekeʼxbʼeeresi, naabʼal rehebʼ li cheekel winq aʼin nekeʼkʼanjelak re xchʼoolaninkil ut xtenqʼankil li xjunkabʼal. Joʼkan naq naqakʼehebʼ saʼ qu xbʼaan naq kaw nekeʼkʼanjelak (1 Tesalonicenses 5:12, 13).\nKʼaru xkʼanjelebʼ li cheekel winq saʼ li chʼuut?\nChanru nekeʼxkʼutbʼesi li cheekel winq naq nokooʼeʼxra?\nAnihebʼ xaqabʼanbʼilebʼ choʼq cheekel winq saʼ li chʼuut? Naru nakaawil kʼaru naxye li Santil Hu saʼ 1 Timoteo 3:1-10, 12 ut saʼ Tito 1:5-9, chirixebʼ li cheekel winq ut li nekeʼtenqʼank rehebʼ saʼ li chʼuut.


SAN MATEO 6 KEK - Li xya̱lal chirix xba̱nunquil usilal - Bible Gateway\nSAN MATEO 6 Kekchi (KEK)\nLi xya̱lal chirix xba̱nunquil usilal\n6 Cheqˈuehak retal cˈaˈru nequeba̱nu. Cui la̱ex te̱ba̱nu li usilal yal re nak tex‑ilekˈ joˈ nequeˈxba̱nu eb laj fariseo, ma̱cˈaˈak le̱ kˈajca̱munquil riqˈuin le̱ Yucuaˈ cuan saˈ choxa. 2 Ut nak ta̱si li cˈaˈak re ru re li ani ta̱raj tenkˈa̱c, ma̱ba̱nu joˈ nequeˈxba̱nu laj caˈpacˈal u. Eb aˈan nequeˈxic saˈ li cab li nequeˈxchˈutub cuiˈ ribeb laj judío ut saˈ eb li cˈayil chixyebal resil li usilal nequeˈxba̱nu re nak teˈqˈuehekˈ xlokˈal xbaneb li cui̱nk. Relic chi ya̱l tinye e̱re nak eb aˈan ac xeˈxcˈul lix kˈajca̱munquil nak queˈqˈueheˈ xlokˈal xbaneb li cui̱nk. 3 Li cˈaˈru ta̱si re li ma̱cˈaˈ cuan re, ma̱ ani aj e ta̱serakˈi li cˈaˈru xasi, chi moco ta̱serakˈi re li tzˈakal a̱cuami̱g. 4 Chaba̱nu ban chi mukmu ut la̱ yucuaˈ li naxnau chixjunil li cˈaˈak re ru nacaba̱nu, aˈan li ta̱kˈajca̱mu̱nk a̱cue.\nLi Jesús naxchˈolob xya̱lal li tijoc\n5 Ut nak textijok moco joˈcakex ta eb laj caˈpacˈal u. Eb aˈan nequeˈxxakab chak ribeb chi tijoc saˈ eb li cab li nequeˈxchˈutub cuiˈ ribeb laj judío ut nequeˈxxakab rib chi tijoc saˈ xala̱ be yal re nak teˈilekˈ. Relic chi ya̱l tinye e̱re nak eb aˈan ac xeˈxcˈul lix kˈajca̱munquileb nak queˈqˈueheˈ xlokˈal xbaneb li cui̱nk. 6 Ut nak textijok la̱ex, ocankex saˈ le̱ rochoch, tzˈapomak re li cab, ut tijonkex chiru le̱ Yucuaˈ li incˈaˈ na‑ilman ru. Ut le̱ Yucuaˈ li naril chixjunil li cˈaˈru nequeba̱nu, aˈan ta̱kˈajca̱mu̱nk e̱re. 7 Ut nak textijok, me̱ye qˈuila a̱tin chi ma̱cˈaˈ rajbal joˈ nequeˈxba̱nu li incˈaˈ nequeˈxpa̱b li Dios. Eb aˈan nequeˈxcˈoxla nak riqˈuin li qˈuila a̱tin, teˈabi̱k xban li Dios. 8 Me̱juntakˈe̱ta biˈ e̱rib riqˈuin eb aˈan xban nak le̱ Yucuaˈ naxnau cˈaˈru nacˈanjelac e̱re chi toj ma̱jiˈ nequetzˈa̱ma chiru. 9 Ut la̱ex joˈcaˈin nak textijok:\nAt Ka̱cuaˈ, cuancat saˈ li santil choxa, lokˈoninbilak taxak la̱ santil cˈabaˈ.\n10 Chicha̱lk ta la̱ nimajcual cuanquilal. Chi‑uxk ta li nacacuaj, joˈ saˈ choxa joˈ ajcuiˈ saˈ ruchichˈochˈ.\n11 Chaqˈue taxak ke li kacua kucˈa chi cuulaj cuulaj.\n12 Ut chacuy chasach ta li kama̱c joˈ nak nakacuyeb xma̱c li nequeˈma̱cob chiku.\n13 Ut moa̱qˈue taxak chi a̱le̱c. Choa̱col ban chiru li incˈaˈ us. A̱cue li nimajcual cuanquil, li lokˈoni̱c ut li lokˈal chi junelic kˈe cutan. Joˈcan taxak.\n14 Cui nequecuy xma̱queb le̱ ras e̱ri̱tzˈin, tixcuy ajcuiˈ e̱ma̱c la̱ex le̱ Yucuaˈ cuan saˈ choxa. 15 Cui incˈaˈ nequecuy xma̱queb le̱ ras e̱ri̱tzˈin, joˈcan ajcuiˈ la̱ex incˈaˈ ta̱cuyekˈ e̱ma̱c xban le̱ Yucuaˈ cuan saˈ choxa.\n16 Ut nak te̱ba̱nu le̱ ayu̱n, me̱ba̱nu joˈ nequeˈxba̱nu laj caˈpacˈal u. Eb aˈan nequeˈxba̱nu rib nak raheb saˈ xchˈo̱l yal re nak ta̱naˈekˈ nak yo̱queb xba̱nunquil lix ayu̱n. Relic chi ya̱l tinye e̱re nak eb aˈan ac xeˈxcˈul lix kˈajca̱munquil. 17 Aˈut la̱ex nak te̱ba̱nu le̱ ayu̱n, te̱chˈaj le̱ ru ut te̱yi̱b e̱rib chi us, 18 re nak incˈaˈ ta̱cˈutu̱nk chiruheb le̱ ras e̱ri̱tzˈin nak yo̱quex chi ayunic. Chicˈutu̱nk ban chiru le̱ Yucuaˈ li incˈaˈ na‑ilman ru. Ut le̱ Yucuaˈ li naxnau chixjunil li nequeba̱nu, aˈan ta̱kˈajca̱mu̱nk e̱re.\nLi kabiomal saˈ choxa\n19 Me̱qˈue e̱chˈo̱l chixcˈu̱lanquil e̱biomal saˈ ruchichˈochˈ bar cuiˈ namaxen ut nakˈolen ru ut bar cuiˈ nequeˈoc laj e̱lkˈ chi elkˈac. 20 Qˈuehomak ban e̱chˈo̱l chirix le̱ biomal cuan saˈ choxa bar cuiˈ incˈaˈ namaxen chi moco nakˈolen ru ut bar cuiˈ incˈaˈ ta̱elkˈa̱k. 21 Joˈcan nak chenauhak nak bar cuan cuiˈ le̱ biomal, aran ajcuiˈ cua̱nk le̱ cˈaˈux. 22 Li xnakˈ e̱ru chanchan jun li lámpara. Xban nak na‑iloc li xnakˈ e̱ru, cuanquex saˈ cutan. Chanchan le̱ naˈleb. Cui cha̱bil le̱ naˈleb, cuanquex saˈ cutan saken. 23 Cui ut incˈaˈ saken na‑iloc li xnakˈ e̱ru, cuanquex saˈ kˈojyi̱n. Ut joˈcan ajcuiˈ le̱ naˈleb. Cui incˈaˈ cha̱bil le̱ naˈleb xban nak junes le̱ biomal nequecˈoxla, cuanquex saˈ xkˈojyi̱nal ru li ma̱c. 24 Ma̱ ani naru nacˈanjelac chiru cuib chi patrón. Naru tixra li jun ut tixtzˈekta̱na li jun chic malaj ut xicˈ ta̱ril li jun ut tix‑oxlokˈi li jun chic. Joˈcan nak ma̱ jokˈe naru te̱cˈoxla li Dios cui caˈaj cuiˈ le̱ biomal nequecˈoxla.\nMexcˈoxlac chirix chanru te̱numsi li cutan junju̱nk arin saˈ ruchichˈochˈ\n25 Joˈcan ut nak ninye e̱re: Mixic e̱chˈo̱l chirix le̱ cua e̱rucˈa chi moco chirix chanru te̱tikib e̱rib. ¿Ma incˈaˈ ta biˈ kˈaxal lokˈ li kayuˈam chiru li cˈaˈru takatzaca? ¿Ma incˈaˈ ta biˈ kˈaxal lokˈ li kayuˈam chiru li kakˈ? 26 Cheqˈuehak retal li xul li nequeˈrupupic chiru choxa. Eb aˈan incˈaˈ nequeˈau, chi moco nequeˈkˈoloc chi moco nequeˈxxoc xtzacae̱mk saˈ cˈu̱leba̱l. Ut le̱ Yucuaˈ cuan saˈ choxa, aˈan naqˈuehoc xcuaheb. ¿Ma incˈaˈ ta biˈ kˈaxal raro̱quex la̱ex chiruheb aˈan? 27 ¿Ani e̱re la̱ex ta̱ru̱k tixtik ru lix yuˈam usta naxic xchˈo̱l xcˈoxlanquil? 28 ¿Cˈaˈut nak naxic e̱chˈo̱l chi cˈoxlac chirix le̱ rakˈ? Qˈuehomak retaleb li utzˈuˈuj saˈ pim chanru nak nequeˈqˈui chi incˈaˈ nequeˈcˈanjelac chi moco nequeˈquemoc. 29 Aˈut la̱in tinye e̱re, usta cˈajoˈ xchakˈal ru lix tikibanquil laj Salomón, abanan incˈaˈ quixtau xchakˈal ru li utzˈuˈuj aˈin. 30 La̱ex incˈaˈ nequexpa̱ban chi tzˈakal. Ut cui li Dios naxqˈue lix chˈinaˈusal li pim li cuan junpa̱t ajcuiˈ ut cuulaj qˈuebilak saˈ xam, ¿ma tojaˈ ta chic la̱ex incˈaˈ textikib? 31 Joˈcan ut nak moco yo̱kex ta chixyebal: ¿Cˈaˈru takatzaca anakcuan? chi moco, ¿cˈaˈru takatikib cuiˈ kib? 32 Li incˈaˈ nequeˈxpa̱b li Dios nequeˈxqˈue xchˈo̱l xcˈoxlanquil aˈan. Abanan le̱ Yucuaˈ li cuan saˈ choxa naxnau li cˈaˈru nequeraj ru. 33 Li cˈaˈru li te̱sicˈ xbe̱n cua, aˈan lix nimajcual cuanquilal li Dios ut lix ti̱quilal, ut chixjunil li cˈaˈak re ru aˈin talajqˈuehekˈ e̱re chokˈ xtzˈakob. 34 Joˈcan ut nak mexcˈoxlac chirix li cutan re cuulaj xban nak aˈan ta̱cˈoxlama̱nk ajcuiˈ cuulaj. Tzˈakalak riqˈuin li chˈaˈajquilal li naxcˈam chak li junju̱nk chi cutan.


Isaías 17 - Sagrada Biblia [[Sagrada Biblia] Qeqchi Bible]\nAßan aßin li quixye li profeta chirixeb laj Damasco: —Damasco incßaß chic tâcanâk joß tenamit. Tâpoßekß ut juqßuinbil tâcanâk.\nEb li tenamit li cuanqueb Aroer teßcanâk chi mâcßaß chic cristian. Eb li carner teßcuaßak aran ut mâ ani tâseßbesînk reheb saß li naßajej aßan.\nMâcßaßak chic lix tenamit li ralal xcßajol laj Efraín li queßxcauresi ribeb. Ut mâcßaßak chic xcuanquil Damasco. Eb laj Siria li incßaß queßsacheß ruheb xutânal teßcanâk joß eb laj Israel, chan li nimajcual Dios.\nSaß eb li cutan aßan tâsachekß lix cuanquilaleb li ralal xcßajol laj Jacob. Ut tâsachekß ajcuiß lix biomaleb.\nLi naßajej Israel nayamnac tâcanâk joß jun lix naßaj li acuîmk nak ac xsiqßueß li ru. Chanchanak li ru takßa re Refaim nak ac sicßbil chixjunil li ru li acuîmk li na-el saß li naßajej aßan.\nIncßaß chic qßui li cristian li teßcolekß Israel. Chanchan li cheß olivo nak nachikßeß. Natßaneß chixjunil li ru. Cuib oxib aj chic nacana saß li rußuj malaj ut saß eb li rukß. Lâin li Kâcuaß, lix Dioseb laj Israel, ninyehoc re aßin.—\nSaß eb li cutan aßan eb li cristian teßxtzßâma xtenkßanquil riqßuin li Kâcuaß li quiyoßobtesin reheb. Teßsukßîk cuißchic riqßuin li Dios santo, lix Dioseb laj Israel.\nIncßaß chic teßxcßojob xchßôleb riqßuineb li artal li queßxyîb riqßuin rukßeb. Incßaß chic teßxlokßoni lix jalam ûch lix Asera li queßxyîb, chi moco teßxlokßoni li sakße.\nSaß eb li cutan aßan, eb li tenamit li cauresinbileb chi us re xcolbaleb rib teßtzßektânâk joß eb li tenamit li queßsacheß nak xeßêlelic chiruheb laj Israel. Chanchanakeb chic li ru li cheß li xcanabâc toj saß rußuj. Eb li tenamit teßcanabâk chi mâcßaß chic cuan chi saß.\nLâex aj Israel, xetzßektâna li Kâcuaß laj colol êre. Incßaß xepatzß êtenkßanquil re li Dios li chanchan li sakônac li xecol cuiß raj êrib. Xerau ban li acuîmk chßinaßus re xqßuebal xlokßal li jalanil dios.\nNak nequex-au, nequeril chi us re nak nayoßla ut joß cuulaj nequeroybeni nak tixqßue li ratzßum. Abanan nak tâchâlk li raylal saß êbên chixjunil li cßaßru xerau tâsachk.\nRaylal tâchâlk saß xbêneb li xnînkal ru tenamit li nequeßchokin nak nequeßchal chi pletic. Chanchan li chokînc li naxbânu li palau, malaj ut joß nak na-ecßan lix cau ok li haß.\nNak teßchâlk li tenamit chi pletic chanchanakeb lix cau ok li haß. Abanan nak li Dios tixkßuseb, teßêlelik ut teßxic chi najt yalak bar. Chanchanakeb lix mokoj ixim li nacßameß xban ikß saß eb li tzûl. Chanchanakeb li poks li nacßameß xban ikß li naxsuti rib.Saß li ecuu teßchâlk chikasachbal. Abanan nak tâsakêuk, ac mâ anihakeb chic. Joßcaßin nak nequeßosoß chixjunileb li nequeßraj xchapbal chokß reheb li cßaßru ke lâo.\nSaß li ecuu teßchâlk chikasachbal. Abanan nak tâsakêuk, ac mâ anihakeb chic. Joßcaßin nak nequeßosoß chixjunileb li nequeßraj xchapbal chokß reheb li cßaßru ke lâo.


Ebʼ li xbʼeen aj paabʼanel naq keʼwank saʼ li xchʼutam keʼbʼichank, keʼtijok, keʼril ut keʼxtzʼil xsaʼ li Santil Hu (1 Corintios 14:26). Naq tatwulaq saʼebʼ li qachʼutam, taakʼe reetal naq joʼkan ajwiʼ naqabʼaanu laaʼo.\nChixjunil li naqatzol isinbʼil chaq saʼ li Santil Hu. Rajlal Sabado malaj Domingo, ebʼ li jalan jalanq chi chʼuut nekeʼxnumsi jun li Seeraqʼ Isinbʼil saʼ li Santil Hu ut nachʼolobʼamank chiru 30 kʼasal. Li seeraqʼ aʼin naxkʼutbʼesi li naxye li Santil Hu chirix li qayuʼam ut chirix li yook chi kʼulmank saʼebʼ li qakutan. Us raj naq chiqajunilo tqasikʼ xraqal li Santil Hu naq yooqo rabʼinkil li seeraqʼ. Ut naq ak xraqeʼk li seeraqʼ, chiru jun hoonal naʼuxmank li Tzolok chirix li hu «La Atalaya», ut chixjunilebʼ li nekeʼraj teʼruuq chi tzʼaqonk re xtzʼilbʼal ut xsumenkil ebʼ li patzʼom li wank saʼ li tasal hu aʼin. Ut aʼan natenqʼanq qe chi xyuʼaminkil li naxye li Santil Hu. Numenaq 110.000 li chʼuut rehebʼ laj Testiiw re li Jehobʼa li wank saʼ xbʼeen li Ruuchichʼochʼ. Ut li naʼlebʼ li nabʼeeresimank saʼ li tasal hu La Atalaya rajlal xamaan, aʼan ajwiʼ nekeʼxtzol chixjunilebʼ li chʼuut.\nNokooʼeʼxtenqʼa chi kʼutuk chiʼus. Nokoochʼutlaak ajwiʼ jun sut chiru li xamaan ut chiruhebʼ li hoonal aʼin najachmank ru li chʼutam saʼ oxibʼ tasal li naxkʼabʼaʼi Qayuʼam ut Qakʼanjel joʼ aj Paabʼanel, isinbʼil chaq saʼ li hu li naʼelk rajlal po Xhuhil li qachʼutam Qayuʼam ut Qakʼanjel joʼ aj Paabʼanel. Li xbʼeen tasal, naxkʼabʼaʼi «Xchaqʼalil ru li Raatin li Yos», nokooxtenqʼa chi xnawbʼal chirix kʼaru naʼaatinak li xraqal li Santil Hu li xqatzol chiru jun xamaan. Saʼ li xkabʼ tasal, «Qatzolaq chanru tookʼutuq chiʼus», naqil ebʼ li kʼutbʼesink chirix chanru tooʼaatinaq chirix li Santil Hu rikʼinebʼ li poyanam. Jun laj kʼehol naʼlebʼ naxkʼe qanaʼlebʼ chiqajunilo re naq tqatzol chiʼus ilok ru hu, aatinak ut kʼutuk (1 Timoteo 4:13). Ut saʼ li rox tasal, «Qayuʼam joʼ aj paabʼanel», naqatzol chanru xyuʼaminkil wulaj wulaj li chaabʼil naʼlebʼ li naxkʼe qe li Santil Hu. Li tasal aʼin nokooxtenqʼa ajwiʼ chi xtzolbʼal ut xtawbʼal ru chiʼus li Santil Hu rikʼin roksinkil li patzʼom ut li sumenk.\nNaq tatwulaq saʼ li chʼutam, twulaq chaawu chanru nokooʼeʼxtzol rikʼin li Santil Hu (Isaias 54:13).\nKʼaru taawabʼi chaq saʼebʼ li qachʼutam?\nBʼar wank rehebʼ li qachʼutam aʼin twulaq raj chaawu rabʼinkil?\nTaatzʼil wiibʼ oxibʼ rehebʼ li tasal hu li tqatzol saʼebʼ li qachʼutam. Ut taakʼe reetal kʼaru li naʼlebʼ naru natenqʼank aawe.


SAN MARCOS 4 KEK - Li jaljo̱quil ru a̱tin chirix laj - Bible Gateway\nSAN MARCOS 3SAN MARCOS 5\nSAN MARCOS 4 Kekchi (KEK)\n4 Ut qui‑oc cuiˈchic li Jesús chixtzolbaleb li tenamit chire li palau Galilea. Kˈaxal nabal queˈxchˈutub rib riqˈuin chirabinquil. Xban xqˈuialeb li tenamit, li Jesús qui‑oc saˈ jun li jucub cuan saˈ li palau ut quicˈojla chi saˈ. Ut chixjunileb li tenamit queˈcana chire li palau. 2 Ut nabal cˈaˈak re ru quixtzoleb cuiˈ riqˈuin jaljo̱quil ru a̱tin. Nak yo̱ chixchˈolobanquil li xya̱lal chiruheb, quixye li serakˈ aˈin reheb: 3 ―Abihomak li tinye. Jun aj acuinel co̱ chi a̱uc. 4 Ut nak yo̱ chixhirbal li iyaj, cuan quinak chire be. Queˈchal li xul li nequeˈxicˈan ut queˈxcuaˈ li iyaj. 5 Ut cuan ajcuiˈ li iyaj quinak saˈ li pec ru bar ma̱cˈaˈ cuiˈ mas li chˈochˈ. Saˈ junpa̱t quimok, abanan incˈaˈ quixchap xxeˈ xban nak jay li chˈochˈ saˈ xbe̱n li pec. 6 Nak quichal li sakˈe quichakic li acui̱mk xban nak incˈaˈ cham cuan li xeˈ. 7 Ut cuan cuiˈchic li iyaj coxnak saˈ xya̱nk li qˈuix. Ut nak quichamoˈ li qˈuix saˈ xbe̱n, quixnatˈ li acui̱mk ut incˈaˈ quiu̱chin. 8 Ut cuan cuiˈchic li iyaj coxnak saˈ li cha̱bil chˈochˈ. Quimok ut quiqˈui ut quiu̱chin chi us. Cuan quixqˈue laje̱tk xcaˈcˈa̱l (30) ru. Cuan li quixqˈue oxtakcˈa̱l (60) ru ut cuan cuiˈchic quixqˈue oˈtakcˈa̱l (100) ru li junju̱nk. 9 Tojoˈnak quixye li Jesús reheb: ―Li ani na‑abin, chixqˈuehak retal li cˈaˈru ninye, chan.\nCˈaˈut nak cuan li jaljo̱quil ru a̱tin\n10 Ut nak queˈel lix qˈuial li tenamit, li Jesús quicana rochbeneb lix tzolom cablaju. Eb aˈan queˈxpatzˈ re ut queˈxye: ―¿Cˈaˈru xya̱lal li jaljo̱quil ru a̱tin aˈin? chanqueb. 11 Ut li Jesús quixye reheb: ―La̱ex qˈuebil e̱re xnaubal xya̱lal li mukmu̱quil naˈleb chirix lix nimajcual xcuanquilal li Dios. Aˈut li jun chˈo̱l chic li incˈaˈ nequeˈpa̱ban, riqˈuin jaljo̱quil ru a̱tin ta̱yema̱nk reheb. 12 Usta yo̱queb chi iloc, abanan incˈaˈ teˈxqˈue retal. Usta yo̱queb chi abi̱nc, abanan incˈaˈ teˈxtau xya̱lal. Ta̱uxma̱nk chi joˈcan re nak incˈaˈ teˈxyotˈ xchˈo̱leb ut incˈaˈ teˈxjal xcˈaˈuxeb ut incˈaˈ ta̱cuyekˈ xma̱queb.―\nLi Jesús quixchˈolob xya̱lal chirix laj acuinel\n13 Tojoˈnak li Jesús quixpatzˈ reheb: ―¿Ma incˈaˈ nequetau ru li jaljo̱quil ru a̱tin aˈin? Cui incˈaˈ nequetau xya̱lal aˈin, ¿chanru nak te̱tau xya̱lal chixjunil li jaljo̱quil ru a̱tin chi joˈcanan? 14 Aˈan aˈin lix ya̱lal. Laj acuinel aˈan joˈ jun laj yehol ra̱tin li Dios. 15 Ut li iyaj li quinak chire be, aˈan chanchaneb li nequeˈabin re li ra̱tin li Dios. Nak ac xeˈrabi, saˈ junpa̱t nachal laj Tza chirisinquil li a̱tin ut saˈ junpa̱t nasach saˈ xchˈo̱leb. 16 Ut li iyaj li quinak saˈ li pec ru, aˈan chanchaneb li nequeˈabin re li ra̱tin li Dios ut saˈ junpa̱t nequeˈxpa̱b chi saheb saˈ xchˈo̱l. 17 Abanan incˈaˈ nacana saˈ xchˈo̱leb. Nak nachal junak raylal, malaj chˈaˈajquilal saˈ xbe̱neb xbaneb lix pa̱ba̱l, incˈaˈ nequeˈxcuy xnumsinquil. Saˈ junpa̱t nequeˈchˈinan xchˈo̱l. 18 Ut li iyaj li quinak saˈ xya̱nk li qˈuix chanchaneb li nequeˈabin re li ra̱tin li Dios. 19 Abanan caˈaj cuiˈ li cˈaˈak re ru cuan saˈ ruchichˈochˈ nequeˈxcˈoxla, joˈ li biomal ut xra̱bal ru li cˈaˈak chic re ru. Ut aˈan li naramoc lix ya̱lal chiruheb. Ma̱cˈaˈ na‑oc cuiˈ li ra̱tin li Dios reheb. 20 Ut li iyaj li quitˈaneˈ saˈ cha̱bil chˈochˈ, aˈan chanchaneb li nequeˈrabi ut nequeˈxpa̱b chi tzˈakal li ra̱tin li Dios. Nequeˈqˈui chi us saˈ lix pa̱ba̱leb, joˈ li acui̱mk li naru̱chin laje̱tk xcaˈtakcˈa̱l (30) ut li naxqˈue oxtakcˈa̱l (60) ut li naxqˈue oˈtakcˈa̱l (100) ru li junju̱nk.―\n21 Ut li Jesús quixye ajcuiˈ reheb: ―¿Ma naqˈueman ta biˈ junak candil rubel junak chacach malaj ut rubel chˈa̱t? Incˈaˈ naru. Takecˈ ban naqˈueman saˈ xnaˈaj re nak tixcutanobresi saˈ li cab. 22 Joˈcan ajcuiˈ li tijleb li ninchˈolob xya̱lal che̱ru. Ma̱cˈaˈ ta̱cana̱k chi mukmu chi incˈaˈ ta ta̱cˈutbesi̱k mokon. Ut li incˈaˈ natauman ru anakcuan, ta̱tauma̱nk ru mokon. 23 Li ani naraj rabinquil, chixqˈuehak retal li ninye. 24 Quixye ajcuiˈ reheb: ―Cheqˈuehak retal li nequerabi ut te̱qˈue e̱chˈo̱l chixba̱nunquil li nequerabi xban nak li ani naxba̱nu li cˈaˈru quixtzol cuiqˈuin, mas cuiˈchic lix naˈleb ta̱qˈuehekˈ re xban li Dios re nak tixtau ru li cua̱tin. 25 Li ani tixqˈue xchˈo̱l chixtzolbal li us, kˈaxal cuiˈchic li usilal tixcˈul. Li ani incˈaˈ tixqˈue xchˈo̱l chixtzolbal li us, ta̱sachk saˈ xchˈo̱l li joˈ qˈuial naxnau.\nLi jaljo̱quil ru a̱tin chirix li iyaj naqˈui\n26 Ut li Jesús quixye cuiˈchic reheb: ―Lix nimajcual cuanquilal li Dios, chanchan junak aj acuinel. Narau li iyaj saˈ chˈochˈ. 27 Li cui̱nk nacuar, nacuacli ut eb li cutan nequeˈnumeˈ. Ut li iyaj yal xjunes namok chak ut naqˈui ut li cui̱nk incˈaˈ naxnau chanru nak namok ut naqˈui li acui̱mk. 28 Li chˈochˈ naqˈuiresin re li acui̱mk. Naqˈui ut nani̱nkan ut chirix aˈan na‑oc chi atzˈumac ut naxqˈue li ru. 29 Ut nak nache̱coˈ li ru nasicˈman saˈ junpa̱t xban nak ac xcuulac xkˈehil xxocbal li ru.\n30 ―¿Cˈaˈru tinjuntakˈe̱ta cuiˈ lix nimajcual cuanquil li Dios? chan li Jesús. ―Ut ¿cˈaˈru chi jaljo̱quil ru a̱tin tinye, re xchˈolobanquil xya̱lal lix nimajcual cuanquilal li Dios? 31 Lix nimajcual cuanquilal li Dios, aˈan chanchan riyajil li ni̱nki mostaza. Li riyajil li mostaza cocˈ chiru chixjunil li iyaj cuan saˈ ruchichˈochˈ. 32 Nak ac x‑auman namok ut naqˈui. Ut ni̱nk chi us nacuulac lix cheˈel. Naxkˈax xteram chixjunil li acui̱mk. Nequeˈni̱nkan li rukˈ ut eb laj xicˈanel xul nequeˈxyi̱b lix soc saˈ eb li rukˈ.― 33 Ut li Jesús quixchˈolob xya̱lal chiruheb li tenamit riqˈuin nabal chic chi jaljo̱quil ru a̱tin aˈ ya̱l bar na cuan teˈxtau ru. 34 Ut ma̱cˈaˈ cˈaˈru quixye li Jesús reheb li tenamit chi ma̱cuaˈ ta saˈ jaljo̱quil ru a̱tin. Abanan nak ac xjuneseb chic lix tzolom, quixchˈolob li xya̱lal chiruheb.\nLi Jesús quixkˈus li ikˈ ut li palau\n35 Nak qui‑ecuu saˈ li cutan aˈan li Jesús quixye reheb lix tzolom: ―Kˈaxonko jun pacˈal li palau, chan reheb. 36 Ut li Jesús quixchakˈrabiheb li qˈuila tenamit ut quicˈameˈ saˈ li jucub cuan cuiˈ. Ut cuanqueb ajcuiˈ cocˈ jucub queˈco̱eb chirix. 37 Ut nak ac cuanqueb saˈ xyi li palau quichal jun li nimla ikˈ. Naxcut lix cau ok li haˈ saˈ li jucub ut qui‑oc chi nujac li haˈ chi saˈ li jucub. 38 Li Jesús cuan chi ixbej saˈ li jucub ut yo̱ chi cua̱rc saˈ xbe̱n jun lix soc xjolom. Eb lix tzolom queˈrajsi ut queˈxye re: ―At tzolonel, ajsi a̱cuu. ¿Ma incˈaˈ nacacuil nak osocˈ ke? chanqueb. 39 Quicuacli li Jesús ut quixkˈus li ikˈ ut quixye re li palau: ―Matchokin. Canab ecˈa̱nc, chan. Ut saˈ junpa̱t quichˈana li ikˈ ut quitukla ru li haˈ. 40 Ut li Jesús quixye reheb lix tzolom: ―¿Cˈaˈut nak cˈajoˈ nak nequexxucuac? ¿Ma incˈaˈ nequepa̱b nak li Dios ta̱tenkˈa̱nk e̱re? chan. 41 Ut cˈajoˈ nak queˈsach xchˈo̱l lix tzolom ut queˈxye chi rilbileb rib: ―¿Chanru nak cuan xcuanquil li cui̱nk aˈin nak naxkˈus li ikˈ ut li palau, ut nequeˈabin chiru? chanqueb.


Inkʼaʼ xeʼxbʼaanu li xeʼxye | Li xnaʼlebʼ li Santil Hu re li kokʼal\nCHAAWIL SAʼ Kabuverdianu Pidgin (Cameroon) Q’eqchi’ Sesotho (South Africa) acholi afrikáans albanés alemán amárico armenio azerí azerí (alfabeto cirílico) bajo alemán bassa de camerún batak (karo) becol birmano bislama boulou búlgaro catalán cebuano checo chichewa chino (tradicional) chino simplificado chitonga chitonga (zimbabwe) chitumbuka chiyao chokue chol chuabo cibemba cingalés citonga congo coreano criollo de las seychelles criollo haitiano croata dangme danés edo efik endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga galician garífuna georgiano griego guaraní gun hausa herero hiligaynon hindi hmong holandés húngaro iban ibinda ibo ilocano indonesio inglés irlandés isoko italiano kabiye kannada kaonde kayin sgaw kazajo kikongo kikuyu kimbundu kiniaruanda kirguís kiribatiano kirundi kisonge kwangalí kwanyama lengua de señas colombiana lengua de señas ecuatoriana lengua de señas mexicana lenguaje de señas alemán lenguaje de señas americano lenguaje de señas italiano letón lhukonzo lingala lituano lomue luganda luo macedonio macua malayo malayálam malgache mam maratí maya mazateco de Huautla mixe more ngäbere (o guaymí) nias noruego nyungwe náhuatl de guerrero náhuatl de la huasteca náhuatl del centro náhuatl del norte de puebla okpe osético otetela pangasinán panjabí pidgin nigeriano polaco ponapés portugués portugués europeo purépecha quechua ancashino quechua ayacuchano quechua cuzqueño quichua de Chimborazo quichua de Imbabura quiché rumano ruso samoano sango sena sena serbio serbio (alfabeto latino) shona sranangtongo suajili suati sueco sundanés tagalo tahitiano tai tamil tandroy telugu tivo tojolabal totonaco tseltal tsonga tsotsil tsuana turco twi tártaro ucraniano uhobo umbundú uruund uzbeko valenciano vascuence vendal vezo vietnamita waray-waray wayuunaiki wolaita xhosa xitshwa yoruba zapoteco re lachiguiri zulú árabe ñemba\nInkʼaʼ xeʼxbʼaanu li xeʼxye\nLi Jehobʼa kixye re laj Moises: «Taqen chaq bʼarwiʼ wankin, saʼ xbʼeen tzuul. Tintzʼiibʼa linchaqʼrabʼ chiru perpokil pek ut tinkʼe aawe». Laj Moises kitaqeʼk ut kikanaak saʼ xbʼeen tzuul 40 kutan ut 40 qʼoqyink. Naq wank chaq aran, li Jehobʼa kixtzʼiibʼa li Lajeebʼ chi Chaqʼrabʼ chiru wiibʼ li perpokil pek ut kixkʼe re laj Moises.\nMoko najt ta xnumeʼk aʼin naq ebʼ laj Israel keʼxkʼoxla naq laj Moises kixtzʼeqtaanahebʼ. Joʼkan naq, keʼxye re laj Aaron: «Naqaj jun aj bʼeresihom qe. Yiibʼ junaq qayos!». Laj Aaron kixye rehebʼ: «Kʼamomaq chaq we li oor li wank eerikʼin». Tojaʼ naq, kiʼok xhaʼresinkil li oor re xyiibʼankil xjalam u jun li chʼina wakax. Ebʼ li poyanam keʼxye: «Li chʼina wakax aʼin aʼan li qayos li xʼisink chaq qe Egipto!». Keʼxninqʼehi ru ut keʼok xloqʼoninkil li wakax re oor. Ma maak aʼin? Heeheʼ, xbʼaan naq li tenamit ak kixye chaq naq kaʼajwiʼ li Jehobʼa tixloqʼoni ru. Abʼan, anaqwan moko yook ta xbʼaanunkil li kixye chaq.\nLi Jehobʼa kiril li yook chi kʼulmank ut kixye re laj Moises: «Kubʼen rikʼin li tenamit, xbʼaan naq yookebʼ xqʼetbʼal ribʼ chiwu. Yookebʼ xloqʼoninkil jun li bʼalaqʼil yos». Laj Moises kikubʼeek chaq saʼ tzuul ut wank chaq saʼ ruqʼ li wiibʼ chi perpokil pek.\nNaq laj Moises yook chaq chi nachʼok chixkʼatq rochochebʼ, kirabʼihebʼ chi bʼichank ebʼ li poyanam. Naq kiwulak, kiril naq yookebʼ chi xajok ut xloqʼoninkil li chʼina wakax. Kʼajoʼ naq kichalk xjosqʼil laj Moises, kixkut saʼ chʼochʼ li wiibʼ chi perpokil pek, ut kijoreʼk. Saʼ junpaat xkoho xpukʼinkil li chʼina wakax tojaʼ naq kixpatzʼ re laj Aaron: «Chanru xat-eʼxqʼunbʼesi chi xyiibʼankil li yiibʼ aj jalam u aʼin?». Laj Aaron kixye: «Matpoʼk, laaʼat ak nakaanaw chanruhebʼ. Keʼraj jun xyosebʼ, joʼkan naq xinkʼe saʼ xaml li oor ut aʼin li chʼina wakax xʼelk chiru». Laj Aaron inkʼaʼ raj kixbʼaanu aʼin. Laj Moises kitaqeʼk wiʼ chik saʼ tzuul ut kixtzʼaama chaq re li Jehobʼa naq tixkuy xmaak li tenamit.\nLi Jehobʼa kixkuy xmaakebʼ laj Israel li nekeʼraj abʼink chiru. Aajel ru naq teʼabʼinq chiru li Jehobʼa ut chiru ajwiʼ laj Moises, peʼyaal?\n«Naq taakʼe laawaatin re li Yos, matbʼayk chi xbʼaanunkil, xbʼaan naq aʼan inkʼaʼ nawulak chiru ebʼ li jip. Li xaasume xbʼaanunkil, bʼaanu» (Eclesiastes 5:4).\nEbʼ li patzʼom: Kʼaru keʼxbʼaanu ebʼ laj Israel naq laj Moises toj wank chaq saʼ xbʼeen tzuul? Kʼaru kixbʼaanu laj Moises naq kikubʼeek chaq saʼ tzuul?\nExodo 24:12-18; 32:1-30.\nEbʼ li eetalil li nokooxtenqʼa saʼebʼ li qakutan\nNaabʼalebʼ inkʼaʼ keʼok saʼ li naʼaj yeechiʼinbʼil rehebʼ. Arin naqatzol chanru ebʼ laj Israel keʼxkʼutbʼesi naq tiikebʼ xchʼool chiru li Yos saʼebʼ li kaahibʼ chi naʼlebʼ aʼin: li xnaʼlebʼebʼ, ebʼ li ramiiw, li chaabʼil naʼlebʼ ut xloqʼoninkil li Yos.


Nekeʼxkʼul li santil musiqʼej | Xnaʼlebʼ li Santil Hu rehebʼ li kokʼal\nEbʼ li tzolom nekeʼxkʼul li santil musiqʼej\nAk xnumeʼk 10 kutan chalen naq li Jesus kisutqʼiik saʼ choxa. Tojaʼ naq, ebʼ li xtzolom xeʼxkʼul li santil musiqʼej. Ak xkutankil li Ninqʼe re li Pentecostes re li chihabʼ 33, ut ebʼ li poyanam re naabʼal chi naʼajej xeʼwulak Jerusalen chi xnimankil. Xeʼxchʼutubʼ ribʼ 120 tana li xtzolom li Jesus saʼ xkabʼ tasal jun li ochoch ut maakʼaʼ saʼ xchʼoolebʼ naq xkʼulmank jun li nimla naʼlebʼ. Chanchan ruqʼ raqʼ xaml kixkʼe ribʼ saʼ xjolom li junjunq chi tzolom, ut chixjunilebʼ keʼok chi aatinak saʼ jalan jalanq chi aatinobʼaal. Joʼkan ajwiʼ, kiʼabʼimank xyaabʼ jun li kawil iqʼ saʼ chixjunil li ochoch.\nEbʼ li poyanam li chalenaqebʼ saʼ jalan chik tenamit li xeʼwulak Jerusalen keʼrabʼi xyaabʼ li kawil iqʼ ut keʼaanilak chi ilok saʼ li ochoch re xnawbʼal kʼaru xkʼulmank. Jwal xeʼsachk xchʼool naq xeʼrabʼi ebʼ li tzolom chi aatinak saʼ jalan jalanq chi aatinobʼaal. Keʼxye: «Ebʼ aj Galilea li poyanam aʼin, chanru naq nekeʼruuk chi aatinak saʼebʼ li qaatinobʼaal?».\nTojaʼ naq laj Pedro ut ebʼ li junchʼol chi Apostol xeʼxaqliik chiru li komonil. Laj Pedro kixchʼolobʼ chiruhebʼ: «Laaʼex xeekamsi li Jesus, abʼan li Jehobʼa kixwaklesi chi yoʼyo. Anaqwan, li Jesus wank saʼ choxa saʼ xnim ruqʼ li Yos. Ut kixkʼe qe li santil musiqʼej li kixye chaq qe. Joʼkan naq yookex rilbʼal ut rabʼinkil ebʼ li sachbʼachʼoolej aʼin».\nSachsokebʼ keʼkanaak ebʼ li poyanam. Li raatin laj Pedro kixtochʼebʼ xchʼool, joʼkan naq, keʼxpatzʼ: «Kʼaru tento tqabʼaanu?». Aʼan kixye rehebʼ: «Yotʼomaq eechʼool, jalomaq eenaʼlebʼ ut kubʼsihomaq eehaʼ saʼ xkʼabʼaʼ li Jesus. Chirix chik aʼan, teekʼul ajwiʼ li maatan chirix li santil musiqʼej». Ut 3.000 tana li poyanam xeʼxsubʼ ribʼ saʼ haʼ saʼ li kutan aʼan. Chalen li hoonal aʼin, kiʼok chi tamk ebʼ li tzolom aran Jerusalen. Rikʼin li xtenqʼ li santil musiqʼej, ebʼ li Apostol xeʼok xxaqabʼankil xkomon ebʼ li chʼuut. Chi joʼkan, xeʼruuk xkʼutbʼal chiruhebʼ li tzolom chixjunil li taqlanbʼilebʼ wiʼ xbʼaan li Jesus.\n«Wi rikʼin xtzʼuumal aawe nakaakʼe chi naweʼk naq li Jesus aʼan li Qaawaʼ ut saʼ laawaanm nakaapaabʼ naq li Yos kiwaklesink re saʼ xyanqebʼ li kamenaq, tatkoleʼq» (Romanos 10:9).\nEbʼ li patzʼom: Kʼaru kikʼulmank saʼ li Ninqʼe re Pentecostes re li chihabʼ 33? Kʼaʼut xeʼsubʼeʼk saʼ haʼ naabʼalebʼ li poyanam?


Ma Naraj li Yos naq Tqakʼul Aʼin? | Kʼaru naxchʼolobʼ?\nKʼARU esilal nakaawabʼi ut nakaawil saʼ li prens, saʼ li raay ut saʼ li kaxmu? Naabʼal li maaʼusilal, li kamsink ut li yalok u. Ut kʼoxlan chirixebʼ li chʼaʼajkilal li yookat xkʼulbʼal. Maare ra laachʼool xbʼaan naq yaj malaj xkamk junaq laakomon malaj laawamiiw. Nakaaye tana joʼ laj Job, jun chaabʼil winq: «Junes rahilal ut yotʼik chʼoolej wank wikʼin» (Job 3:26).\nMaare nakaakʼoxla aʼin:\nMa naraj li Yos naq tqakʼul li rahilal?\nKʼaru tooxtenqʼa re xtuqubʼankil ru li qachʼaʼajkilal?\nMa twulaq tawiʼ xqʼehil naq twanq tuqtuukilal saʼ Ruuchichʼochʼ?\nLi Santil Hu naxchʼolobʼ xyaalal ebʼ li patzʼom aʼin.\nLI SANTIL HU NAXYE NAQ LI YOS TIXKʼAM CHAQ LI OSOBʼTESIHOM AʼIN SAʼ LI RUUCHICHʼOCHʼ.\n«Tixchaqihobʼresi chixjunil li xyaʼalebʼ ru, ut inkʼaʼ chik taawanq kamk, chi moko yaabʼak, chi moko japok e malaj rahilal.» (Apocalipsis 21:4)\n«Li yeq roq taapiskʼoq joʼ li yuk.» (Isaías 35:6)\n«Taatehonq xsaʼ ruhebʼ li mutzʼ.» (Isaías 35:5)\n«Chixjunilebʼ li wankebʼ saʼ muqlebʼaal kamenaq [...] teʼelq chaq.» (Juan 5:28, 29)\n«Maajun chik saʼ qayanq tixye: ‹Yajin›.» (Isaías 33:24)\n«Numtajenaqaq li awimq [malaj tzakahemq] saʼ ruuchichʼochʼ.» (Salmo 72:16)\nTZOL LI NAXKʼUT LI SANTIL HU\nMaare nakaakʼoxla naq maajunwa tkʼulmanq chixjunil aʼin. Abʼan li Santil Hu naxchʼolobʼ chanru tixkʼam chaq li Yos li osobʼtesihom li naxyeechiʼi qe.\nLi Santil Hu moko kaʼaj tawiʼ aʼin naxchʼolobʼ, naxye ajwiʼ chanru tqataw li sahil chʼoolejil anaqwan. Kʼoxlan chirix li chʼaʼajkilal li yookat xkʼulbʼal saʼ laayuʼam. Maare yook aakʼaʼuxl chirix laajunkabʼal, li tumin, li yajel ut maare xkamk junaq laakomon malaj laawamiiw. Li Santil Hu nokooxtenqʼa ut naxkʼojobʼ qachʼool xbʼaan naq naxchʼolobʼ xyaalal ebʼ li junjunq chi patzʼom aʼin:\nKʼaʼut naqakʼul li rahilal?\nChanru tooruuq xtuqubʼankil ru ebʼ li qachʼaʼajkilal?\nKʼaru tqabʼaanu re naq twanq li sahil chʼoolejil saʼ li qajunkabʼal?\nKʼaru naqakʼul naq nokookamk?\nMa teʼwakliiq wiʼ chik chi yoʼyo ebʼ li qakomon?\nKʼaʼut chʼolchʼo chiqu naq tkʼulmanq li kixyeechiʼi chaq li Yos?\nWi yookat rilbʼal xsaʼ li tasal hu aʼin, naraj xyeebʼal naq taawaj xnawbʼal li naxchʼolobʼ li Santil Hu. Ut li tasal hu aʼin taatenqʼanq aawe. Wankebʼ li patzʼom rehebʼ li junjunq chi raqal aatin. Naabʼalebʼ li qas qiitzʼin nekeʼwulak chiru tzolok rikʼinebʼ laj Testiiw re li Jehobʼa, xbʼaan naq nekeʼroksi ebʼ li patzʼom re xtzʼilbʼal xsaʼ li Santil Hu. Us raj naq taawulaq ajwiʼ chaawu tzolok chi joʼkaʼin. Li Yos taxaq t-osobʼtesinq aawe naq yooqat xtzolbʼal kʼaru tzʼaqal naxchʼolobʼ li Santil Hu!\nSAʼ LI Santil Hu wank 66 chi tasal hu ut tustuukebʼ chi tasal ut chi raqal, re naq tooruuq xsikʼbʼal li naxye li Raatin li Yos. Saʼ li tasal hu aʼin taataw jalan jalanq xraqal li Santil Hu. Naq taate li Santil Hu taataw xbʼeenwa li tasal, chirix chik aʼan li raqal. Qilaq jun li eetalil: «2 Timoteo 3:16» naraj xyeebʼal naq aʼin xkabʼ hu choʼq re laj Timoteo, tasal 3 ut li raqal 16.\nTaatzol roksinkil chiʼus li Santil Hu naq taasikʼ li junjunq chi raqal. Ut us raj naq rajlal kutan taakʼe aachʼool chi xtzolbʼal li naxye li Santil Hu! Wi wulaj wulaj taawil oxibʼ, kaahibʼ malaj oobʼ tasal li Santil Hu taachoy rilbʼal chiru jun chihabʼ.\nChanru natzolmank li Santil Hu?\nSaʼ xbʼeen li ruuchichʼochʼ, ebʼ laj Testiiw nawbʼilebʼ ru xbʼaan li tzolok li nekeʼxkʼe chi siibʼil. Tzol chanru nabʼaanumank.


Tzoleb’aal reheb’ li Kok’al\nBʼichlebʼaal choqʼ rehebʼ li kokʼal re Lix Iglees li Jesukristo rehebʼ laj Santil Paabʼanel saʼ Rosoʼjikebʼ li Kutan\nB’ichleb’aal choq’ reheb’ li Kok’al\nXk’ulub’il li puktesink\nK’a’ru wan sa’ li hu\n2. Laaʼin jun ralal li Dios\n4. Yalaq bʼar naʼajej\n6. Natijok jun chʼina al\n8. Yoʼyo lin Dios, ninnaw\n9. Bʼantiox, at Yuwaʼ\n10. At inYuwaʼ, tuqtuuqin\n11. Tuqtuuko, chʼanchʼooko\n12. Li oxloqʼink\n14. Ma naru naq kaʼchʼinin?\n15. Bʼantiox re li qaYuwaʼ\n16. Raabʼilin xbʼaan li Dios saʼ choxa\n18a. Xbʼaan xkawilal li qoq li quqʼ (Sumenk-ibʼ bʼichank)\n18b. Ninmutzʼ li wu\n20. Kixtaqla li Ralal\n22. Naq laj Jose xkoʼo Belen\n24. Saʼ choxa xlemtzʼun taqʼa\n25. Saʼ xnaʼaj li xul xkʼulman\n26. Saʼ xwaʼlebʼaal xul\n28. Lix bʼich li xMaria\n30. Abʼi, kʼuulaʼal\n32. Bʼich re Ralankil\n34. Joʼ chʼina al li Jesus kiwan\n35. Xwabʼi resilal li xkʼulman chaq najter\n36. Ye we resil li Jesus\n37. Li Jesus narahok qe\n38. Kristo taaraj naq tinlemtzʼunq\n39. Chiqara li qas qiitzʼin\n40. Chinwanq raj joʼ li Jesus\n42. Ninnaw naq raabʼilin\n44. Xwakli Jesus\n45. Ma yaal naq li Jesus xwakli?\n46. Naq taakʼulunq li Kolonel\n48. Lix Iglees li Jesukristo\n50. Li paabʼaal\n52. Chinaatenqʼa re tinkuyebʼ lix maak\n53. Naq nakubʼe lin haʼ\n54. Li kubʼihaʼ\n56. Li Santil Musiqʼej\n57. Saʼ jun chaqʼal ru kutan\n58. Jun li profeet\n60. Tzʼaqal tijonelil xkʼojobʼaman chi akʼil\n61. Li perel chʼiichʼ\n62. Lix Hu laj Mormon naxkʼut\n63. Ebʼ li hu saʼ lix Hu laj Mormon\n64. Kaw lix chʼool laj Nefi\n66. Tintzol, tinkʼoxla, tintijoq\n67. Tinsikʼ li Qaawaʼ saʼ lin kaʼchʼinal\n68. Paabʼebʼ li taqlahom\n70. Tzolin chi bʼeek saʼ saqen\n71. Tikto tinbʼaanu\n72. Tinpaabʼ li evangelio\n73. Jun Santil ochoch kʼeebʼil we\n74. Li rahok cheribʼil eerib\n75. At inYuwaʼ, taakʼut taxaq chiwu\n76. Bʼar wiʼ rahok nawan\n78. Aawikʼin tinbʼeeq laaʼin\n80. Sikʼ xbʼaanunkil li tiikilal\n81. Saqaq aawu\n82. Tinsikʼ ru li us\n83. Wikʼin laaʼin natikla li chaabʼilal\n84. Chanchanin laaʼin jun chahim\n85. Kawaq inchʼool\n86. Tintaaqe li kixkʼuubʼ choqʼ we\n88. Tinbʼaanu lix kʼanjel lin Yuwaʼ\n90. Nawaj tinwanq choqʼ jun li misioneer\n91. Nawaj li xik saʼ jun mision\n92. Taqakʼam raatin li Qaawaʼ (Xteepal laj Helaman)\n94. Bʼoqbʼilo choqʼ xmoos\n98. Taaruuq toowanq aran saʼ choxa\n99. Saʼ li santil ochoch\n100. Jun li resilal li qajunkabʼal\n101. Tijok saʼ junkabʼal\n102. Wan rahok arin\n104. Sa li qachʼool saʼ junkabʼal\n105. Sabado, jun kutan chaabʼil\n106. Ninra xyeebʼal xkʼabʼaʼ\n107. At innaʼ\n108a. At innaʼ, nakatinra\n108b. Naq yooko chi tenqʼank\n109. Ninxik chi bʼehek\n110. Naq naqʼaj lin yuwaʼ saʼ kabʼl\n111. Lin yuwaʼ\n113. Naq nakʼulun lin yuwaʼchʼin\n114. Bʼichan saʼ bʼe\n116. Li roq li haʼ naxye\n117. Yoo li habʼ saʼ kʼalebʼaal\n118. Poporopo xmoq saʼ ruqʼ li cheʼ\n119. Li iyaj warenaqebʼ\n120. Kʼaʼru taabʼaanu saʼ li saqʼehil\n121. Jun li saqbʼach winq\n122. Li ruchichʼochʼ qʼaxal chaabʼil\n123. Li chʼochʼ chʼina-us\n124. Taqsi xyaabʼ aakux ut bʼichan\n125. Wi sa aachʼool\n126. Wankebʼ wiibʼ li kokʼ wuqʼ\n128. Sahil chʼoolej\n129a. Jolom, xbʼeen tel, xbʼeen aq, oqej\n129b. Sa nawil\n130. Sa aachʼool\n131. Xbʼonolil li qatzolebʼaal\n132. Li ochoch saʼ xbʼeen li pek\n133. Sa li qachʼool saʼ laa ninqʼe (Sumenk-ibʼ bʼichank)\n134. Laa chihabʼ xaket\n136. Saʼ najter tenamit keʼchal\n137. Ebʼ li kokʼal keʼbʼichan chi bʼeek\n138. Re wank choqʼ tehol bʼe\n139. Saʼ li choxa chaq kinwan\n140. Li Walal raaro inbʼaan\n141a. At qaDios, bʼantiox aawe\n141b. Xkabʼ li hiil tatxik\n142a. Li jalbʼa-kʼaʼuxlej (Sumenk-ibʼ bʼichank)\n142b. Abʼi, abʼi (Sumenk-ibʼ bʼichank)\n143a. Lix rahom li Dios\n143b. Nawaj xkʼeebʼal lin lajetqil\n144. Ebʼ li taqlahom\n146. Li loqʼlaj waʼak\n147. Joʼ ninbʼaanu, chabʼaanu laaʼat\n148. Li wuqʼ\nRoksinkil li b’ichleb’aal\nLi tusleb’aal na’leb’\nEb’ li xb’een aatin ut li k’ab’a’ej\nA'in jun xhuhil li b'ich choq' eere laa'ex. Yalaq jo'q'e ut yalaq b'ar naru nekeb'icha. Wan naru teeb'icha re b'antioxink chiru lee Choxahil Yuwa', ut wan naru teeb'icha yal xb'aan xsahil li b'ichank.\nNaq nekexb'ichan, wan naq maare sa teereek'a sa' lee ch'ool. Li Santil Musiq'ej naxk'e xq'ixnal lee reek'ahom re teetaw ru naq yaaleb' li aatin ut li esil li wankeb' sa'eb' li b'ich. Chi jo'kan naru textzoloq chirix li evangelio, ut taanimanq xnawom eech'ool naq yookex chi tzolok. Mas wi'chik naq taajultiko'q eere li k'a'ru xetzol wi nekexb'ichan chirix. Lix ja'ajil jun li b'ich texxtenq'a re taajultiko'q eere li raatinul, ut tixk'e chereek'a sa' lee ch'ool li naxye li b'ich. Eb' li jalam-uuch texxtenq'a ajwi' chirilb'al k'a'ru li na'leb' k'utb'il sa'eb' li b'ich. Chirix naq ak nekenaweb' li b'ich, junelik te'ruuq chi wank eerik'in (jo' li chaab'il ochb'een) re eetenq'ankil chixsik'b'al ru li us ut chi saho'k sa' eech'ool.\nLi b'ichank, a'an jun li aatinob'aal li yalaq b'ar tawb'il ru. Eb' li kok'al sa' chixjunil li ruchich'och' neke'xb'ichaheb' ajwi' li b'ich a'in. Li b'ichank naru ajwi' chixjunajinkil li ak xnume' rik'in li toj chalel. Sa' junaq kutan maare teeb'ichaheb' li b'ich a'in rik'ineb' lee kok'al laa'ex.\nWankeb' li b'ich sa' li hu a'in chirix li jar paay chi na'leb' sa' li evangelio. Eb' li b'ich neke'xch'olob' k'a'ru naqapaab' chirix li yu'am sa' choxa, chirix li tijok, li b'antioxink, ut li oxloq'ink; chirix lix k'anjel li Kolonel; chirixeb' li jar raqalil chi na'leb' re li evangelio, chirix xnimal xwankil li ochochnal, li junkab'al, ut li na'leb' kanab'anb'il qe; chirix xchaq'al ru li ruchich'och' ut li jar q'ehil; ut chirix lix aajelil ru li b'atz'unk ut reek'asinkil eerib'. Naru xwajb'ankil li b'ich a'in naq maji' natikla jun li ch'utam malaj naq ak xraqe', malaj sa' ajwi' lee rochoch, re taa'eek'amanq li oxloq'ink.\nSa' junaq kutan, laa'ex texwanq choq' aj k'amol b'e sa' li Iglees jo' ajwi' sa' li ruchich'och'. Li na'leb' neketzol rik'ineb' li b'ich a'in texxtenq'a re naq tiikaqex chi paab'ank, ut re texk'anjelaq rik'in tiikilal. Li chaab'ilal nekereek'a sa' lee ch'ool rik'ineb' li b'ich a'in tixk'e xsahil ut xkawilal eech'ool, ut texxtenq'a re taajultiko'q eere naq laa'ex ralal xk'ajol li Dios.


Li naʼaj re loqʼonink ut laj Moises | Xnaʼlebʼ li Santil Hu re kokʼal\nJun li naʼaj re xloqʼoninkil li Yos\nNaq laj Moises wank chaq saʼ li tzuul Sinai, li Jehobʼa kixye re, naq tixyiibʼ jun li naʼaj re loqʼonink. Li naʼaj aʼin qʼaxal loqʼ xbʼaan naq aran teʼchalq ebʼ laj Israel chi xloqʼoninkil li Yos. Joʼkan ajwiʼ, teʼruuq xkʼambʼal li naʼaj aʼin bʼarwiʼ yooqebʼ chi xik.\nLi Jehobʼa kixye: «Ye re li tenamit naq teʼxkʼe joʼnimal wank chiruhebʼ re xyiibʼankil jun li naʼaj re loqʼonink». Ebʼ laj Israel keʼxkʼe oor, plaat, qʼanchʼiichʼ, tertokil pek ut qʼol. Keʼxkʼe ajwiʼ, laan, liin, xtzʼuumal xul ut naabʼal chik. Jwal keʼsihink, keʼxkʼe naabʼal li kʼaʼaq re ru, joʼkan naq laj Moises kixye rehebʼ: «Tzʼaqal. Meekʼam chaq chik».\nNaabʼalebʼ li winq ut ixq li nekeʼxnaw li kʼanjel keʼtenqʼank chi xyiibʼankil li naʼaj re loqʼonink. Li Jehobʼa kixkʼe xnaʼlebʼebʼ re naq t-elq chiʼus li kʼanjel. Wankebʼ aj kʼaam, aj kemol malaj aj bʼojonel. Wankebʼ nekeʼxkʼanjela li oor, nekeʼxjor ut nekeʼxkʼanjela li pek, malaj nekeʼxkʼanjela li cheʼ.\nLi tenamit kixyiibʼ li naʼaj re loqʼonink joʼ chanru kixye chaq li Jehobʼa. Keʼxyiibʼ jun li chʼinaʼusil tʼikr re xtzʼapbʼal li naʼaj re loqʼonink re naq wiibʼaq xtasal: li Saant ut li Qʼaxal saant. Saʼ li Qʼaxal saant wank chaq xkaaxil li sumwank ut yiibʼanbʼil rikʼin cheʼ re akasia ut oor. Saʼ li Saant wank chaq jun xnaʼaj kandeel re oor, jun li meex ut jun li altar re kʼatok insiʼeens. Saʼ li nebʼaal wank chaq jun li piil malaj li kʼulebʼ re qʼanchʼiichʼ ut jun li nimla altar. Naq ebʼ laj Israel keʼril chaq xkaaxil li sumwank, nekeʼxjultika naq keʼxye chaq naq teʼabʼinq chiru li Jehobʼa. Ma nakaanaw kʼaru li sumwank? Aʼan jun li yeechiʼom qʼaxal wank xwankil.\nLi Jehobʼa kixxaqabʼ laj Aaron ut ebʼ li ralal re naq teʼwanq choʼq aj tij ut teʼkʼanjelaq saʼ li naʼaj re loqʼonink. Tento teʼril li naʼaj ut teʼmayejaq chiru li Jehobʼa. Kaʼajwiʼ laj Aaron li xyuwaʼil aj tij kiwank xleseens re ok saʼ li Qʼaxal saant. Jun sut ajwiʼ chiru li chihabʼ naʼok saʼ li naʼaj aʼin re mayejak saʼ xkʼabʼaʼ li xmaak, saʼ xkʼabʼaʼ li xmaak li xjunkabʼal ut saʼ xkʼabʼaʼ li xmaak li tenamit Israel.\nEbʼ laj Israel keʼxchoy xyiibʼankil li naʼaj re loqʼonink naq ak jun chihabʼ relikebʼ Egipto. Anaqwan wank chik xnaʼajebʼ re xloqʼoninkil li Jehobʼa.\nLi Jehobʼa kixkʼe jun li choql saʼ xbʼeen li naʼaj re loqʼonink ut kixnujtesi rikʼin xloqʼal. Chi joʼkan kixkʼutbʼesi naq sa chaq saʼ xchʼool. Wi li choql nakanaak saʼ xbʼeen li naʼaj re loqʼonink, ebʼ laj Israel nekeʼkanaak saʼ xnaʼajebʼ. Abʼan wi li choql nataqeʼk, nekeʼxnaw naq tento teʼxik saʼ jalan chik naʼaj. Nekeʼxjit li naʼaj re loqʼonink ut nekeʼxtaqe li choql.\n«Chirix chik aʼan kiwabʼi jun kawil kuxej yook chaq chi elk saʼ li kʼojaribʼaal, naxye: “Il! Li rochoch li Yos wank rikʼinebʼ li poyanam. Aʼan twanq rikʼinebʼ ut aʼanaqebʼ li xtenamit. Li Yos twanq rikʼinebʼ”» (Apocalipsis 21:3).\nEbʼ li patzʼom: Kʼaru kixye li Jehobʼa naq tixyiibʼ laj Moises? Kʼaru ebʼ li kʼanjel kixkʼe li Jehobʼa re laj Aaron ut ebʼ li ralal?


Resil li Santil Hu: Laj Jacob Xko sa' li Tenamit Haran - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nMA NAKAANAW aniheb' li winq wankeb' rik'in laj Jacob? Ak yook chi wulak laj Jacob sa' li tenamit Haran. Naq eb' li winq a'in yookeb' xk'aak'alenkil eb' li xkarneer chixk'atq jun li b'ekb'il ha'. Toja' naq laj Jacob kixye reheb': ‹B'ar nekexchalk?›\n‹Laa'o aj Haran› chankeb'.\nKixye laj Jacob: ‹Ma nekeenaw ru laj Laban?›\nEb' li winq ke'xye: ‹Naqanaw ru. Chaawil yook chaq chi chalk li xrab'in laj Laban rik'ineb' li xkarneer›. Ma nakaawil li xRaquel sa' li eetalil?\nNaq laj Jacob kiril ru li xRaquel, kirisi chaq li pek sa' xb'een xjulel li ha' re naq te'uk'aq eb' li xkarneer. Laj Jacob kixtz'ub' ru xRaquel ut kixye re naq a'an xkomon. Kisaho'k sa' xch'ool li xRaquel ut kixye chaq re li xyuwa' li kixk'ul.\nLaj Laban sa sa' xch'ool naq laj Jacob kikanaak sa' rochoch. Naq laj Jacob kixye naq traj sumlaak rik'in xRaquel, laj Laban kisaho'k sa' xch'ool. Laj Laban kixye re laj Jacob naq tk'anjelaq rik'in wuqub' chihab', re naq tsumlaaq rik'in li xRaquel. Laj Jacob kixk'ulub'a a'in, xb'aan naq naxra li xRaquel chi anchal xch'ool. Naq kiwulak xkutankil xsumlajikeb', ma nakaanaw k'aru kixb'aanu laj Laban?\nLaj Laban kixsumub' li xLea rik'in laj Jacob cho'q reqaj li xRaquel. Li xLea asb'ej chiru xRaquel. Naq laj Jacob kixsume k'anjelak wuqub' chihab' chik rik'in laj Laban, kik'ehe'k ajwi' xRaquel cho'q rixaqil. Sa'eb' li kutan a'in li Yos kixkanab' naq eb' li winq te'xb'aanu a'in. Ab'an sa'eb' li qakutan, li Santil Hu naxye naq eb' li winq tento naq te'sumlaaq rik'in jun ajwi' li ixq.\nChaawil li eetalil, ani li ixqa’al yook chaq chi chalk rik’ineb’ li karneer? Ut chanru kitenq’ank laj Jacob naq kiril li ixqa’al?\nK’aru kixsume xb’aanunkil laj Jacob re naq tsumlaaq rik’in xRaquel?\nK’aru kixb’aanu laj Laban naq kiwulak xkutankil xsumlajik laj Jacob ut li xRaquel?\nK’aru kixye laj Jacob naq tixb’aanu re naq tsumlaaq rik’in xRaquel?\nChaawil li naxye Génesis 29:1-30.\nChanru kixk’utb’esi laj Jacob naq chaab’il xna’leb’, usta kib’alaq’iik xb’aan laj Laban? Ut chanru tqak’am qe rik’in laj Jacob? (Gén. 25:27; 29:26-28; Mat. 5:37.)\nRik’in li kixb’aanu laj Jacob, chanru naqanaw k’aru li tz’aqal rahok ut k’aru maawa’ tz’aqal rahok? (Gén. 29:18, 20, 30; Cant. de Cant. 8:6.)\nAniheb’ li kaahib’ chi ixq ke’wank xk’uula’al rik’in laj Jacob? (Gén. 29:23, 24, 28, 29.)


1 TIMOTEO 2 KEK - Tento nak totijok chirixeb li kas - Bible Gateway\n1 TIMOTEO 2 Kekchi (KEK)\nTento nak totijok chirixeb li kas ki̱tzˈin joˈ ajcuiˈ chirixeb li cuanqueb saˈ xcuanquil\n2 Anakcuan aˈan aˈin li tinye e̱re: cheqˈuehak e̱chˈo̱l chi tijoc chirixeb chixjunileb le̱ ras e̱ri̱tzˈin. Chextzˈa̱ma̱nk ut chexbantioxi̱nk chiru li Ka̱cuaˈ nak textijok. 2 Chextijok chirixeb li rey ut chixjunileb li cuanqueb saˈ xcuanquil re nak cua̱nko saˈ xya̱lal ut tuktu̱k kachˈo̱l. Ut ma̱cˈaˈ taxak ta̱chˈiˈchˈiˈi̱nk ke saˈ li kapa̱ba̱l ut ti̱cak taxak li kachˈo̱l. 3 Chextijok chirixeb chixjunileb xban nak aˈan li us xba̱nunquil ut aˈan li nacuulac chiru li Dios laj Colol ke. 4 Li Dios naraj nak chixjunileb teˈcolekˈ ut teˈxtau ru chi tzˈakal cˈaˈru li ya̱l. 5 Ut li ya̱l, aˈan aˈin: nak jun ajcuiˈ li Dios cuan ut jun ajcuiˈ li na‑oquen ut naa̱tinac chikix chiru li Dios. Aˈan li Ka̱cuaˈ Jesucristo li quitzˈejcualoˈ nak quicˈulun saˈ ruchichˈochˈ. 6 Ut aˈan ajcuiˈ li quixqˈue rib chi ca̱mc saˈ kacˈabaˈ la̱o re nak ta̱ru̱k tocolekˈ chikajunilo. Ut nak quicuulac xkˈehil, li Cristo quixcˈutbesi chiku li xya̱lal aˈin nak quicam chiru li cruz. 7 Ut la̱in li taklanbilin xban li Dios chixyebal resil li xya̱lal aˈin chiruheb li ma̱cuaˈeb aj judío. Taklanbilin chixyebal resil re nak teˈxnau cˈaˈru li ya̱l ut teˈpa̱ba̱nk. Moco ticˈtiˈ ta li yo̱quin chixyebal. Tzˈakal ya̱l nak xakabanbilin chixyebal li resilal reheb.\nCheˈcua̱nk saˈ xya̱lal eb laj pa̱banel nak chˈutchˈu̱keb chixlokˈoninquil li Dios\n8 Yalak bar chˈutchˈu̱quex chixlokˈoninquil li Dios, nacuaj nak eb li cui̱nk teˈcˈamok be chi tijoc. Abanan, tento nak ti̱cak xchˈo̱leb li cui̱nk aˈin ut ma̱cˈaˈak xjoskˈil chi moco teˈcuechˈi̱nk. 9 Ut nacuaj ajcuiˈ nak eb li ixk cheˈxtikibak rib chi cha̱bil joˈ xcˈulub junak aj pa̱banel ut incˈaˈ teˈxnimobresi rib riqˈuin lix tikibanquil chi moco teˈxtikib rib yal re nak teˈrahekˈ ru. Joˈ ajcuiˈ riqˈuin xyi̱banquil li rismal xjolom. Joˈ li cˈaˈ re ru teˈxqˈue cuiˈ xsahob ru joˈ li oro ut li terto̱quil pec. Incˈaˈ teˈxqˈue xcuanquil li nequeˈxqˈue chokˈ xsahob ruheb. 10 Li ixk li napa̱ban re li Dios, moco riqˈuin ta xtikibanquil rib cuan xchˈinaˈusal. Riqˈuin ban lix ti̱quilal xchˈo̱l. 11 Nak te̱chˈutub e̱rib, eb li ixk incˈaˈ teˈserakˈik. Teˈxqˈue ban xchˈo̱l chi tzoloc ut cheˈpa̱ba̱nk chiruheb li cuanqueb xcuanquil. 12 La̱in incˈaˈ ninqˈueheb li ixk chixchˈolobanquil xya̱lal chiruheb li che̱quel cui̱nk, chi moco ninqˈueheb xcuanquil saˈ xbe̱neb li cui̱nk. Eb li ixk incˈaˈ teˈa̱tinak saˈ li chˈutubaj ib. 13 Ninye aˈin xban nak laj Adán quiyoˈobtesi̱c xbe̱n cua xban li Dios ut chirix aˈan quiyoˈobtesi̱c lix Eva. 14 Ut ma̱cuaˈ laj Adán li quibalakˈi̱c. Aˈ lix Eva, aˈan li quibalakˈi̱c toj retal nak quima̱cob nak quixkˈet ra̱tin li Dios. 15 Li Dios quixye nak li ixk riqˈuin raylal ta̱qˈuiresi̱nk. Abanan, cua̱nkeb xyuˈam chi junelic cui cauhakeb xchˈo̱l saˈ lix pa̱ba̱leb ut cui nequeˈrahoc ut cui cuanqueb saˈ ti̱quilal ut saˈ tuktu̱quilal.


Salmos 29 - Sagrada Biblia [[Sagrada Biblia] Qeqchi Bible]\nLâex ángel li cuanquex saß li santil choxa, qßuehomak xlokßal li Kâcuaß. Chenima ru xban nak kßaxal nim xcuanquil.\nChelokßoni li Kâcuaß xban nak kßaxal lokß lix cßabaß. Chelokßoni saß lix santil naßaj.\nLi xyâb xcux li Kâcuaß na-ecßan saß xbên li palau retalil lix nimal xcuanquilal. Chanchan li câk nak na-ecßan saß xbên li palau.\nNaâtinac li Kâcuaß riqßuin xnimal xlokßal ut riqßuin xnimal xcuanquilal.\nNaxxer li cheß chacalteß nak na-ecßan lix yâb xcux li Kâcuaß. Riqßuin lix nimal xcuanquil li Kâcuaß naxxer li nînki cheß li cuanqueb Líbano.\nXban xyâb xcux li Kâcuaß narecßasiheb li tzûl li cuanqueb aran Líbano ut Sirión. Chanchaneb li cocß cuacax ut li toro nak nequeßpiscßoc. Joßcan nak nequeßecßan li tzûl saß xnaßajeb.\nNak naâtinac li Kâcuaß, chanchan li câk nak narepoc xban nak kßaxal nim xcuanquil.\nXban xnimal xcuanquil li Kâcuaß narecßasi li chaki chßochß nak naâtinac. Nak naâtinac, li Kâcuaß narecßasi li chaki chßochß aran Cades.\nNak naâtinac li Kâcuaß narecßasiheb li cheß ji. Ut naxteni li qßuicheß. Ut chixjunileb li chßutchßûqueb saß li rochoch li Dios nequeßxqßue xlokßal.\nLi Kâcuaß aßan li cuan xcuanquil saß xbên li butßi haß, ut aßan li tzßakal rey li nataklan chi junelic.Li Kâcuaß naxqßue xcacuilal xchßôleb li ralal xcßajol. Narosobtesiheb ut naxqßue li tuktûquil usilal reheb.\nLi Kâcuaß naxqßue xcacuilal xchßôleb li ralal xcßajol. Narosobtesiheb ut naxqßue li tuktûquil usilal reheb.


SANTIAGO 4 KEK - Incˈaˈ takajunaji kib riqˈuin lix - Bible Gateway\nSANTIAGO 4 Kekchi (KEK)\nIncˈaˈ takajunaji kib riqˈuin lix ma̱usilal li ruchichˈochˈ\n4 ¿Cˈaˈut nak toj cuan pletic ut cuechˈi̱nc ib saˈ e̱ya̱nk? ¿Ma incˈaˈ ta biˈ riqˈuin xrahinquil ru li incˈaˈ us nequetiquib pletic? 2 La̱ex nequerahi ru li cˈaˈak re ru ut xban nak incˈaˈ nequetau li cˈaˈru nequerahi ru, nequecamsi e̱ras e̱ri̱tzˈin re nak te̱tau. Nacakoˈ e̱chˈo̱l xban nak incˈaˈ nequetau li cˈaˈru nequeraj ut xban aˈan junes pletic nequeba̱nu. Ut xban nak incˈaˈ nequetzˈa̱ma re li Dios li cˈaˈru nequeraj, joˈcan nak incˈaˈ naxqˈue e̱re. 3 Ut nak nequextzˈa̱man chiru li Dios, incˈaˈ nequecˈul xban nak incˈaˈ nequetzˈa̱ma joˈ naraj li Dios. Incˈaˈ nequecˈul xban nak nequetzˈa̱ma yal re xsachbal saˈ li joˈ ma̱joˈil naˈleb. 4 La̱ex chanchanex li nequeˈxmux ru lix sumlajic xban nak la̱ex nequera ru li ma̱c. Ma̱cuaˈ li Dios nequecˈoxla. Cui la̱ex nequera ru li cua̱nc saˈ lix ma̱usilal li ruchichˈochˈ xicˈ yo̱quex chirilbal li Dios. 5 Cuan xya̱lal nak tzˈi̱banbil chi joˈcaˈin saˈ li Santil Hu: Li Santil Musikˈej li quixqˈue li Dios chi cua̱nc kiqˈuin, aˈan kˈaxal nocoxra ut aˈan naraj nak caˈaj cuiˈ li Dios takalokˈoni. 6 Li Dios kˈaxal numtajenak cuiˈchic li rusilal naxqˈue ke. Li Santil Hu naxye nak li Dios incˈaˈ nacuulac chiru li nequeˈxnimobresi rib. Abanan li Dios naxqˈue li rusilal reheb li tu̱laneb. 7 Joˈcan nak chekˈaxtesihak e̱rib re li Dios. Chexnumta̱k saˈ xbe̱n laj tza ut aˈan ta̱e̱lelik che̱ru. 8 Cauhak e̱chˈo̱l riqˈuin li Dios ut li Dios ta̱tenkˈa̱nk e̱re. La̱ex aj ma̱c, jalomak e̱cˈaˈux. Me̱ba̱nu chic li ma̱usilal. Joˈcan ajcuiˈ la̱ex li yal cuib e̱chˈo̱l saˈ le̱ pa̱ba̱l, yotˈomak e̱chˈo̱l ut jalomak e̱cˈaˈux re nak li Dios tixti̱cobresi le̱ chˈo̱l. 9 Chirahokˈ e̱chˈo̱l, chiyotˈekˈ e̱chˈo̱l ut chexya̱bak xban li ma̱usilal li nequeba̱nu. Ma̱cuaˈ raj seˈec nequeba̱nu; ya̱bac raj nequeba̱nu xban nak incˈaˈ us le̱ yehom e̱ba̱nuhom. Ut incˈaˈ raj nasahoˈ saˈ e̱chˈo̱l. Narahoˈ raj ban saˈ e̱chˈo̱l. 10 Checubsihak e̱rib chiru li Dios ut aˈan tixqˈue e̱cuanquil.\nIncˈaˈ takacuechˈi rix li kech aj pa̱banelil\n11 Ex inherma̱n, me̱cuechˈi rix le̱ rech aj pa̱banelil xban nak ani naxcuechˈi rix li rech aj pa̱banelil naxcuechˈi ajcuiˈ rix lix chakˈrab li Dios ut naxqˈue rib chokˈ aj rakol a̱tin. Li kacˈanjel ma̱cuaˈ re xcuechˈbal rix li chakˈrab; re ban xpa̱banquil. 12 Jun ajcuiˈ li quiqˈuehoc re li chakˈrab ut caˈaj cuiˈ aˈan naru narakoc a̱tin. Aˈan li nacoloc ut aˈan ajcuiˈ li nasachoc. Joˈcan nak la̱at incˈaˈ naru nacatrakoc a̱tin saˈ xbe̱n la̱ cuas a̱cui̱tzˈin.\nIncˈaˈ nakanau cˈaˈru takacˈul cuulaj caˈbej\n13 Anakcuan abihomak li tinye e̱re la̱ex li nequexyehoc re chi joˈcaˈin: Ho̱n malaj cuulaj toxic saˈ jalan chic tenamit ut aran tocua̱nk chak jun chihabak. Aran toyacok ut ta̱cua̱nk katumin chi us. 14 Aban la̱ex incˈaˈ nequenau cˈaˈru te̱cˈul cuulaj caˈbej xban nak li kayuˈam chanchan li chok. Junpa̱t ajcuiˈ nacuan ut junpa̱t chic ac ma̱cˈaˈ chic. 15 Joˈcaˈin raj te̱ye: Cui li Dios naraj, tixqˈue kayuˈam ut takaba̱nu li bar cuan nakacˈoxla xba̱nunquil. 16 Aˈut la̱ex nequenimobresi e̱rib chixyebal li cˈaˈru nequecˈoxla xba̱nunquil. Incˈaˈ us nequeba̱nu nak nequenimobresi e̱rib. 17 Li naxnau xba̱nunquil li us, ut incˈaˈ naxba̱nu, aˈan ma̱c naxba̱nu.


SAN MATEO 16 KEK - Eb laj fariseo joˈ eb ajcuiˈ laj - Bible Gateway\nSAN MATEO 15SAN MATEO 17\nSAN MATEO 16 Kekchi (KEK)\nEb laj fariseo joˈ eb ajcuiˈ laj saduceo queˈraj rilbal li milagro\n16 Queˈcuulac laj fariseo ut eb laj saduceo riqˈuin li Jesús. Queˈraj xyalbal rix ut queˈoc chixtzˈa̱manquil chiru nak tixba̱nu junak milagro chiruheb re rilbal ma ya̱l nak riqˈuin li Dios nachal lix cuanquil. 2 Ut li Jesús quichakˈoc ut quixye reheb: ―Nak na‑ecuu nequeye “cha̱bilak li cutan cuulaj xban nak cak ru li choxa.” 3 Ut ekˈela nequeye “ho̱n naxqˈue hab xban nak cak ru ut kˈojyi̱n ru li choxa.” La̱ex aj caˈpacˈal u. Nequenau xqˈuebal retal ru li choxa. Abanan, caˈaj cuiˈ aˈan nequenau rilbal. Incˈaˈ nequeqˈue retal cˈaˈru xya̱lal li yo̱ chi cˈulma̱nc saˈ eb li cutan aˈin. 4 La̱ex jun te̱p chi tenamit incˈaˈ us le̱ naˈleb. Nequetzˈekta̱na li Dios ut nequeraj nak ta̱cˈutbesi̱k che̱ru junak milagro. Abanan incˈaˈ ta̱cˈutbesi̱k che̱ru, caˈaj cuiˈ li milagro li qui‑ux re laj Jonás, chan li Jesús. Tojoˈnak quixcanabeb ut co̱. 5 Nak ac xeˈnumeˈ lix tzolom jun pacˈal li palau, queˈxqˈue retal nak incˈaˈ queˈxcˈam xtzacae̱mk. 6 Ut li Jesús quixye reheb: ―Cheqˈuehak retal, me̱bon e̱rib riqˈuin xchˈamal xcaxlan cua eb laj fariseo chi moco riqˈuin xchˈamal xcaxlan cua eb laj saduceo. 7 Eb lix tzolom queˈoc chi a̱tinac chi ribileb rib ut queˈxye: ―Xban nak incˈaˈ xkacˈam chak li caxlan cua, joˈcan nak yo̱ chixyebal ke chi joˈcan. 8 Li Jesús quixnau li cˈaˈru yo̱queb chixyebal ut quixye reheb: ―La̱ex incˈaˈ nequexpa̱ban chi tzˈakal. ¿Cˈaˈut nak yo̱quex chi cˈoxlac chirix li xinye e̱re? ¿Cˈaˈut nak yo̱quex chixyebal chiribil e̱rib nak ma̱cˈaˈ le̱ caxlan cua? 9 ¿Ma toj ma̱jiˈ nequetau xya̱lal? ¿Ma incˈaˈ najulticoˈ e̱re nak xinjachi li o̱b chi caxlan cua reheb li o̱b mil chi cui̱nk? Ut, ¿jarub chacach li relaˈ quexoc? chan. 10 ―Ut, ¿ma incˈaˈ najulticoˈ e̱re nak xinjachi li cuukub chi caxlan cua reheb li ca̱hib mil chi cui̱nk? ut, ¿jarub chacach li relaˈ quexoc? 11 ¿Cˈaˈut nak incˈaˈ nequetau xya̱lal nak ma̱cuaˈ chirix li caxlan cua yo̱quin chi a̱tinac nak xinye e̱re: Me̱bon e̱rib riqˈuin li xchˈamal xcaxlan cua eb laj fariseo ut eb laj saduceo? chan. 12 Tojoˈnak queˈxtau ru nak ma̱cuaˈ chirix xchˈamal lix caxlan cua yo̱ chi a̱tinac. Chirix ban lix tijlebeb laj fariseo ut laj saduceo yo̱ chi a̱tinac.\nLaj Pedro quixye nak li Jesús, aˈan li Cristo\n13 Chirix chic aˈan li Jesús co̱ rochbeneb lix tzolom saˈ li naˈajej Cesarea re Filipo. Nak yo̱queb chi xic, quixpatzˈ reheb lix tzolom: ―¿Anihin la̱in nak nequeˈxye li tenamit?― 14 Eb aˈan queˈchakˈoc ut queˈxye: ―Cuan nequeˈyehoc nak la̱at laj Juan laj Cubsihom Haˈ. Ut cuan nequeˈyehoc nak la̱at li profeta Elías, ut cuan nequeˈyehoc nak la̱at li profeta Jeremías. Ut cuan cuiˈchic nequeˈyehoc nak la̱at junak chic reheb li profeta. 15 Ut li Jesús quixye reheb: ―Ut la̱ex, ¿Anihin la̱in nak nequeye?― 16 Quichakˈoc laj Simón Pedro ut quixye: ―La̱at li Cristo, li Ralal li yoˈyo̱quil Dios.― 17 Tojoˈnak quichakˈoc li Jesús ut quixye re: ―Us xak a̱cue, at Simón, ralalat laj Jonás, xban nak moco cui̱nk ta xcˈutbesin cha̱cuu li xya̱lal aˈin. Lin Yucuaˈ cuan saˈ choxa, aˈan ban li xcˈutbesin cha̱cuu. 18 Ut la̱in ninye a̱cue nak la̱at laj Pedro. Ut saˈ xbe̱n li sako̱nac aˈin la̱in tincabla lin iglesia ut laj tza ma̱cˈaˈak xcuanquil saˈ xbe̱n. 19 Ut la̱in tinqˈue a̱cuanquil saˈ xbe̱neb li ani teˈpa̱ba̱nk cue. Ut chixjunil li cˈaˈru ta̱cˈu̱b ru saˈ xya̱lal saˈ ruchichˈochˈ, li Dios tixcˈu̱b ajcuiˈ ru saˈ choxa. Li cˈaˈru ta̱ye us arin saˈ ruchichˈochˈ, li Dios tixye ajcuiˈ nak us. Ut li cˈaˈru ta̱ye incˈaˈ us, li Dios tixye ajcuiˈ nak incˈaˈ us. 20 Tojoˈnak quixye reheb lix tzolom nak ma̱ ani aj e teˈxye nak li Jesús, aˈan li Cristo, li yechiˈinbil xban li Dios.\nLi Jesús quixye resil lix camic\n21 Chalen saˈ li cutan aˈan li Jesús quixtiquib xchˈolobanquil chiruheb lix tzolom nak tento ta̱xic Jerusalén chixcˈulbal nabal li raylal xbaneb li cui̱nk li xakabanbileb chi cˈanjelac saˈ li templo ut xbaneb li xbe̱nil aj tij joˈ eb ajcuiˈ laj tzˈi̱b. Quixye reheb nak ta̱camsi̱k ut nak ta̱cuacli̱k cuiˈchic chi yoˈyo saˈ rox li cutan. 22 Ut laj Pedro quirisi xjunes li Jesús ut qui‑oc chixkˈusbal: ―Ka̱cuaˈ, chan re, li Dios taxak chicolok a̱cue re nak incˈaˈ ta̱cˈul chi joˈcan, chan. 23 Ut li Jesús quixsukˈisi rib chirilbal laj Pedro ut quixye re: ―Elen arin saˈ xnakˈ cuu. La̱at chanchanat laj tza. Michˈinan inchˈo̱l a̱ban chixba̱nunquil li cˈaˈru tento tinba̱nu. La̱at incˈaˈ yo̱cat chixcˈoxlanquil joˈ naxcˈoxla li Dios. Yo̱cat ban chixcˈoxlanquil joˈ naxcˈoxla li cui̱nk, chan. 24 Ut li Jesús quixye reheb lix tzolom: ―Li ani ta̱raj inpa̱banquil, tento nak tixtzˈekta̱na li cˈaˈru naxrahi ru lix chˈo̱l. Tixcuy xnumsinquil li raylal, usta ta̱camsi̱k saˈ incˈabaˈ. Ut chinixta̱kehak. 25 Li ani naxra lix yuˈam arin saˈ ruchichˈochˈ, aˈan tixsach li junelic yuˈam. Aˈut li ani naxsach lix yuˈam arin saˈ ruchichˈochˈ saˈ incˈabaˈ, aˈan ta̱re̱chani li junelic yuˈam. 26 ¿Cˈaˈru tixra li cui̱nk cui ta̱re̱chani chixjunil xbiomal li ruchichˈochˈ ut tixsach li junelic yuˈam xban li biomal? ¿Ma cuan ta biˈ cˈaˈru tixtoj cuiˈ li yuˈam chi junelic? 27 La̱in li Cˈajolbej tincha̱lk riqˈuin xnimal xlokˈal lin Yucuaˈ cuochbeneb lix ángel. Tojoˈnak tinqˈue lix kˈajca̱munquil chi xjunju̱nkaleb joˈ chanru lix yehom xba̱nuhom. 28 Relic chi ya̱l tinye e̱re nak cuanqueb arin saˈ e̱ya̱nk li incˈaˈ teˈca̱mk toj tineˈril chi cha̱lc la̱in li Cˈajolbej riqˈuin incuanquilal, chan li Jesús.


Laj Abrahan ut xSara\nNaabʼalebʼ nekeʼxkʼoxla naq ebʼ laj Testiiw re li Jehobʼa akʼebʼ saʼ li xpaabʼal. Abʼanan, 2.700 chihabʼ anaqwan, keʼkʼabʼaʼiik choʼq aj Testiiw li yookebʼ chaq xloqʼoninkil li tzʼaqal Yos (Isaias 43:10-12). Naq toj maajiʼ nawulak li chihabʼ 1931, ebʼ laj Testiiw nawbʼilebʼ chaq ru, joʼ li Yookebʼ chaq chi Tzolok Chirix li Santil Hu. Abʼan, kʼaʼut nokookʼabʼaʼiik choʼq aj Testiiw re li Jehobʼa?\nNaxkʼut ani tzʼaqal li Yos. Numenaq wuqubʼ mil sut kitawmank xkʼabʼaʼ li Jehobʼa saʼ li Santil Hu chalen naq kitzʼiibʼamank saʼ xtiklajik. Saʼ naabʼal chi Santil Hu xeʼxkʼe choʼq ruuchil xkʼabʼaʼ li Yos, Qaawaʼ malaj Yos. Abʼanan li Yos ak kixye ani xkʼabʼaʼ, joʼkan naq kixye re laj Moises: «Laaʼin xinkʼutbʼesi wibʼ chiruhebʼ laj Abrahan, laj Isaac joʼ ajwiʼ laj Jacob chi joʼ li Nimajwal Yos. Abʼan inkʼaʼ xinkʼutbʼesi wibʼ chiruhebʼ joʼ li Yos li nakolok re, Jehobʼa inkʼabʼaʼ» (Exodo 6:3, Exodo en Kʼekchiʼ. Ortografía actualizada). Ut chi joʼkan kixkʼutbʼesi naq moko juntaqʼeet ta rikʼinebʼ li pechʼbʼil Yos. Sa saʼ qachʼool naq nokookʼabʼaʼiik rikʼin xkʼabʼaʼ li Yos!\nNaxkʼut chanru li qakʼanjel. Najter qʼe kutan, naabʼalebʼ li qas qiitzʼin keʼwank choʼq aj Testiiw xbʼaan naq keʼxchʼolobʼ li yaal chirix li Jehobʼa. Ut laj Abel aʼan li xbʼeen aj chʼolobʼahom yaal. Ut saʼ xnumikebʼ li chihabʼ joʼkan ajwiʼ keʼxkʼutbʼesi laj Noe, laj Abrahan, li xSara, laj Moises, laj David ut toj wank chik xkomon (Hebreos 11:4–12:1). Joʼ chanru nayeemank li yaal chirix li yook chi qʼabʼaak saʼ junaq li raqlebʼaal, joʼkan ajwiʼ naqabʼaanu laaʼo naq naqakʼe chi naweʼk li yaal chirix li Yos.\nNaqakʼam qe rikʼin li Jesus. Li Santil Hu naxye naq li Jesus aʼan laj «Chʼolobʼanel [...] yaal» (Apocalipsis 3:14). Joʼkan naq li Jesus kixye: «Laaʼin xinchʼolobʼ chiruhebʼ laakʼabʼaʼ». Joʼkan ajwiʼ, li Jesus junelik kixkʼut li yaal chirix li Xyuwaʼ (Juan 17:26, Ac; Juan 18:37). Joʼkan bʼiʼ, ebʼ li xtzolom li Jesus tento teʼroksi xkʼabʼaʼ li Yos ut teʼxkʼe chi naweʼk. Ut joʼkan nekeʼxbʼaanu laj Testiiw re li Jehobʼa.\nKʼaʼut xeʼkʼabʼaʼiik choʼq aj Testiiw li Yookebʼ chaq chi Tzolok chirix li Santil Hu?\nJoqʼe keʼtiklaak chaq ebʼ laj Testiiw arin saʼ Ruuchichʼochʼ?\nAni li xnimal ru aj Testiiw re li Jehobʼa?\nRe naq taanaw ruhebʼ chiʼus li qech aj paabʼanel, chaapatzʼ rehebʼ: «Kʼaʼut xat-ok choʼq aj Testiiw re li Jehobʼa?».\nKʼaru Xyaalal li Xkʼabʼaʼ li Yos ut Ma Us Roksinkil?\nSaʼ naabʼal chi Santil Hu maakʼaʼ chik xkʼabʼaʼ li Yos. Kʼaʼut aajel ru roksinkil xkʼabʼaʼ li Yos?


Nahúm 3 - Sagrada Biblia [[Sagrada Biblia] Qeqchi Bible]\nRa châlel saß xbên li tenamit Nínive xban nak aj camsineleb. Numtajenak aj ticßtißeb ut aj êlkßeb. Ut incßaß nequeßraj xcanabanquil li mâusilal nequeßxbânu.\nAbihomak chanru nak yôqueb chi châlc li teßnumtâk saß êbên lâex aj Nínive. Yôqueb chixsacßbal lix cacuâyeb re nak teßchâlk chi junpât. Cau nequeßecßan chak li rok nak yôqueb chi châlc. Ut eb lix carruajeb nequeßpojloc ut nequeßpiscßoc chak chi châlc.\nNak yôqueb chi châlc chi camsînc chirix lix cacuâyeb, cßajoß nak nalemtzßun lix lânseb ut lix chßîchßeb nak nequeßxtaksi. Numtajenak cuißchic nabal li tochßoleb ut kßaxal cuißchic nabaleb li camenak. Nequeßxtich li rokeb chiruheb li camenak li yôqueb chi pletic.\nLi tenamit Nínive yô chixcßulbal li raylal aßin xban nak xnumta li mâusilal xeßxbânu. Chanchaneb jun li ixk aj yumbêt. Xban xchßinaßusal naxbalakßiheb li tenamit. Aßan tzßakal aj tûl. Naxkßunbesiheb li tenamit toj retal narêchaniheb.\nLi nimajcual Dios quixye: —Lâin tinsach êru lâex aj Nínive. Chanchan tßustßu texincanab nak tinmakß chêru li cßaßru êre. Tincßut êxutân chiruheb li xnînkal ru tenamit.\nChanchan tinqßue li tzßaj saß êbên nak texintzßektâna. Tincßut êxutân chiruheb li tenamit ut sachsôk xnaßlebeb teßcanâk chêrilbal.\nChixjunileb li jalan tenamit incßaß chic teßraj êrilbal. Teßxye: Eb laj Nínive queßsacheß ruheb. ¿Ani ta cuiß tâtokßobânk ruheb? Ut, ¿ani ta cuiß tâcßojobânk xchßôleb? chaßkeb.\nLâex aj Nínive, ¿ma nequecßoxla nak kßaxal cau êrib chixcolbal lê tenamit chiru lix tenamiteb laj Tebas xban nak sutsu riqßuin nimaß? ¿Ma incßaß ta biß cuan chixcßatk li nimaß Nilo li tenamit Tebas? Li tenamit aßan sutsu riqßuin haß ut aßan raj nacoloc reheb joß rêkaj li tzßac li nequeßxsut cuiß li tenamit.\nEb laj Etiopía ut eb laj Egipto queßcoloc re li tenamit aßan. Ut kßaxal cauheb rib. Ut queßtenkßâc ajcuiß xbaneb laj Fut ut eb laj Libia.\nAbanan, usta kßaxal cauheb rib, eb laj Tebas queßchapeß ajcuiß ut queßcßameß chi najt. Eb li cocßal quilajeßsaqßueß saß eb li xâla be toj retal queßcamsîc. Queßbûlic chirixeb laj cßamol be re teßril ani aj iqßuin teßcanâk chi môsil li junjûnk ut eb li cuanqueb xcuanquil queßbaqßueß riqßuin cadena.\nJoßcan ajcuiß têcßul lâex aj Nínive. Chanchan texcalâk nak têyal xsicßbal bar têcol êrib. Têyal raj chic xmukbal êrib chiruheb li xicß nequeßiloc êre.\nChixjunileb li cab li têcol cuiß êrib, yal caßchßin teßtochßekß ut junpât teßtßanekß. Chanchanakeb jun tôn chi higo nabal li ru. Yal caßchßin tâtochßekß lix tônal ut li ru tâtßanekß ut tâloßekß.\nLê soldado li cuanqueb saß lê tenamit chanchanakeb chic li ixk xban nak incßaß chic cauhakeb rib. Chanchan nak li oquebâl re lê tenamit teto chiruheb li xicß nequeßiloc êre. Cßatbil nak teßosokß lix puertil li oquebâl re lê tenamit.\nXocomak nabal lê haß re nak yoßon cuânkex nak teßchâlk chi pletic êriqßuin. Yîbomak chi us li cab li nequecol cuiß êrib. Cßamomak chak li seb ut yokßimak. Cauresihomak lê horno re nak têyîb nabal li xan.\nCßatbil nak tex-osokß saß rukßeb li xicß nequeßiloc êre ut riqßuin chßîchß texcamsîk. Chanchan nak na-osoß li acuîmk xban laj sâcß nak texcamsîk xbaneb. Usta kßaxal nabalex joß laj sâcß, abanan tex-osokß saß rukßeb.\nKßaxal cuißchic nabaleb li nequeßchal chi cßayînc saß êyânk. Chanchan xqßuialeb li chahim chiru li choxa. Eb aßan chanchanakeb laj sâcß li nequeßsachoc re li acuîmk ut nequeßxic.\nEb laj cßamol be ut li cuanqueb xcuanquil saß lê tenamit, mâcßaß nequeßxbânu. Chanchaneb laj sâcß. Nak que nequeßxletzexi rib chiruheb li tzßac. Ut nak natikcuoß li sakße, mâ ani nanaßoc re bar nequeßxic.\nMâcßaß yôqueb laj ilol reheb lâ tenamit, at xreyeb laj Asiria. Chanchan junes cuârc yôqueb. Junes hilânc nequeßxbânu li cauheb rib saß lâ tenamit ut chixjunileb li tenamit quilajeßxchaßchaßi ribeb saß eb li tzûl. Mâ ani naru nachßutuban reheb.Lâex aj Nínive, xex-osoß. Mâcßaß chic xbanol li raylal li yôquex chixcßulbal. Chixjunileb li teßabînk resil li têcßul, teßxpokßpokßi li rukßeb xban xsahil xchßôleb. Teßsahokß saß xchßôleb nak tex-osokß xban nak kßaxal cuißchic nabal li raylal xebânu reheb.\nLâex aj Nínive, xex-osoß. Mâcßaß chic xbanol li raylal li yôquex chixcßulbal. Chixjunileb li teßabînk resil li têcßul, teßxpokßpokßi li rukßeb xban xsahil xchßôleb. Teßsahokß saß xchßôleb nak tex-osokß xban nak kßaxal cuißchic nabal li raylal xebânu reheb.


Resil li Santil Hu: Chalen Chaq li B’ut’iha’ Toj sa’ Xkamikeb’ laj Egipto - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nKa'ajwi' laj Noe ut li xjunkab'al ke'kole'k sa' li b'ut'iha'. Ab'an sa' xnumikeb' ru li chihab' ke'tamk li qas qiitz'in. Ak 352 chihab' xnumik li b'ut'iha' naq kiyo'laak laj Abrahan. Sa' li tasal a'in tqatzol, chanru naq li Yos kixk'e laj Isaac cho'q ralal laj Abrahan. Laj Isaac kiwank wiib' ralal, jun reheb' li ralal xk'ab'a' Jacob ut a'an kisik'e'k ru xb'aan li Yos.\nNim li xjunkab'al laj Jacob. Kiwank eb' li xrab'in ut 12 li ralal. Lajeeb' reheb' li ralal laj Jacob xik' ke'ril laj Jose ut ke'xk'ayi rik'ineb' laj Egipto. Kiwank xwankil laj Jose sa' li tenamit Egipto. Naq kichalk li we'ej, laj Jose kixyaleb' rix li ras. Toja' naq li xjunkab'al laj Jacob ut chixjunileb' laj Israel koheb' Egipto. Ak 290 chihab' xyo'lajik laj Abrahan naq kik'ulmank a'in.\nEb' laj Israel ke'wank 215 chihab' sa' li tenamit Egipto. Naq kikamk laj Jose, eb' laj Israel ke'kanaak cho'q moos sa' li tenamit a'in. Moqon chik, kiyo'laak laj Moises. A'an kitaqlaak xb'aan li Yos chi risinkileb' laj Israel sa' li tenamit Egipto. Chixjunil li naxch'olob' li XKAB' Tasal li hu a'in, kik'ulmank chaq chiru 857 chihab'.